### viśvanātha-cakravarti-ṭhakkureṇa viracitaḥ

# svakīyātva-nirāsa-vicāraḥ

# tathā

# parakīyātva-nirūpaṇam

# i.

# svakīyātva-nirāsa-vicāraḥ

iha vraje kecana śrīman-nandanandanena saha śrī-vṛṣabhānu-nandinyā udvāhaṁ vadanto vivadante | tatra ta eva praṣṭavyāḥ kiṁ mathurā-prasthānāt pūrvam ? uta, mathurāto dvārakāyām uṣitvā tataḥ kurukṣetra-milana-samaye ? āho svit, tata āgatya dantavakra-vadhānantaraṁ padma-purāṇīya-gadyānusāreṇa punar vrajāgamanottara-kāle ? kim uta, lakṣmī-parama-vyoma-nāthaḥ nitya-siddha eveti ? tatrāpi kiṁ pitṛbhyāṁ śrī-kṛṣṇāya prathamata evānanya-parvaiva dattā ? utāho, ādau anyasmai dattā tad-anantaraṁ yathā kathaṁcit tad-vivāhasya mithyātvena vikhyāpanaṁ śrutvā punar anenodvāhitā ? ||1||

nādyaḥ, vraja-rājasya vaiśya-jātitvād upanītasyaiva śrī-kṛṣṇasya tad-aucityāt | prakṛte tu mathurāyām eva kaṁsa-vadhānantaram eva śrīmad-vasudevenaiva tasya saṁskṛtatvāt | na cādau vraje saṁskṛta-cara eva punaḥ kṣatriyatve saṁskṛta iti vācyam | śrī-bhāgavatādiṣu kutrāpi tathānullekhāt nyāya-siddhatvāc ca | tad yathā –

garbhādhānād aṣṭame janmato vā

mauñjī-bandhaḥ śasyate brāhmaṇānām |

rājanyānāṁ navame ekādaśe’bde

vaiśyānāṁ ca dvādaśe veda-vidbhir || iti |

prastute śrī-kṛṣṇasyaikādaśa-varṣārambha-mātraṁ vraje sthitiḥ suprasiddhā ||2||

nāpi dvitīyaḥ | kurukṣetra-milanānantaraṁ sarveṣāṁ vraja-vāsināṁ ca yathā-pūrvaṁ sa-kuṭumbānām eva sva-sva-sthāna-gamanād viśeṣatas tāsāṁ raho milana-samaye –

āhuś ca te nalina-nābha padāravindaṁ

yogeśvarair hṛdi vicintyam agādha-bodhaiḥ |

saṁsāra-kūpa-patitottaraṇāvalambaṁ

gehaṁ juṣām api manasy udiyāt sadā naḥ || [bhā.pu. 10.82.48]

ity asya tad-vacanasya vyākhyāne śrī-kṛṣṇa-sandarbha [170]-vaiṣṇava-toṣaṇyoḥ | nanu svayam eva āgatya māṁ kuto nānubhavatas tatrāhuḥ gehaṁ juṣāṁ para-gṛhiṇīnām asvatantrāṇām[[1]](#footnote-2) iti vyākhyānatvāt tat-prasaṅgasyāpi kartam ayogyatvāt ||3||

tṛtīyaṁ tu durghaṭa eva | pādmottara-khaṇḍe śrī-kṛṣṇāgamanānantaraṁ gopa-nārībhir aniśaṁ krīḍayāmāsa keśavaḥ [PadmaP 6.252.26] ity atra gopa-patnībhir ity uktatvāt, bahu-prema-rasenātra māsa-dvayam uvāsa ha [PadmaP 6.252.27] ity uktvā samanantaraṁ tasminn eva gadye putra-dāra-sahitānāṁ vraja-vāsināṁ śrī-kṛṣṇenāntardhāpitatvasyoktatvāc ca | pramāṇāntarasya tu kutrāpy adṛṣṭatvāt | na cāniśa-krīḍā dāmpatyaṁ vinā na siddhyatīty anyathānupapattyā tad avaśyam aṅgīkartavyam iti vācyam | tasya hāṭakeśvarasyevāvirata-suratasyāmatatvād rasāpahatatvāc ca ||4||

nanu kṛṣṇa-sandarbha-gopāla-campū-locana-rocany-ādiṣu dantavakra-vadhāt pūrva-līlānām avatāra-līlātvenoktvā pratyākhyānād etad-anantara-līlānām eva nityatā sthāpitaiva | sarvāsāṁ vraja-sundarīṇāṁ satyatva-mithyātve tatra nirṇīya māyikīnāṁ sva-sva-pati-gṛha-gṛhiṇītve sthititva-vivaraṇāt satyābhiḥ saha śrī-kṛṣṇasya punar udvāhasyāpy uktatvāt kena vā ko nāma navīnaḥ sandehaḥ samutthāpita iti sandihānāḥ smo vayam eva |

atrocyate | śrī-kṛṣṇa-līlānāṁ śruti-smṛti-purāṇāgamanādiṣu nityatvena pratijñātānāṁ sarva-pūrvācārya-jīvātu-rūpopāsanīyatvena saṁmatānāṁ yad anādaraṁ vidhāya sva-racita-līlānām eva nityatāṁ brūtha, tatra śrī-bhagavat-sandarbhādir eva yuṣman-nirasane jāgarūko vartata evālaṁ tad-vicāra-vistāreṇa | atra siddhānta-sāre tu vivṛtam ||

bhāgavatāmṛta-dhṛta-gadyānusāriṇaś ced bhavantas tarhi tal-likhanam upakramopasaṁhārābhyāṁ vicārya anāryaṁ kathaṁ vadatha ? tatra tena dantavakraṁ nihatya yamunām uttīrya śrīman-nandādi-gopa-gaṇaiḥ saha militvā gopa-nārībhir māsa-dvayaṁ vihṛtya putra-dāra-sahitāḥ sarva eva vraja-vāsino’ntardhāpitā etāvan-mātraṁ nirṇītaṁ nānyad adhikaṁ kiñcid api | kiṁ ca yadyapi sva-sva-patny-ādibhiḥ saha vraja-vāsinām aprakaṭe vāsaḥ purāṇānuyāyī teṣāṁ grantha-kartṝṇāṁ nirṇayaḥ katham anyair anyathā vaktuṁ śakyam ?

ucyate cet kena vā tat-pramāṇī-karaṇīyam ? api ca, yady udvāha eva durghaṭas tadānyair upātto’pi pūrvodvāhasya māyikatva-khyāpanānantaraṁ śrī-kṛṣṇena saha punar vivāhaḥ śiṣṭaiḥ kathaṁ mantavyaḥ ? loke vede ca tasya didhiṣu-vādasyātīva jugupsita-tattvam amūlakatvaṁ ca spaṣṭam eva ||5||

nāpi caturthaḥ saṁgacchate | prakaṭāprakaṭayor aikya-rūpeṇa lokaval līlā-kaivalyena ca sarvadā sthiteḥ sarvatra nirṇayāt |

nanu, brahma-saṁhitokta-śrī-kṛṣṇasyādi-puruṣatvaṁ tāsāṁ ca lakṣmītvam ativispaṣṭam eva | tad-anuyāyināṁ golokopāsakānām asmākaṁ kim etābhir avatāra-līlā vibhīṣikābhiḥ ? na cāprakaṭa-līlāṁ vinā mādhuryāsvāda eva na sambhaved iti vācyam | aprakaṭasya sarveṣāṁ nayanāgocarasya golokatve eva sthāpitatvāt |

atra vadāmaḥ | yadyapi ramādi-śabdais tāsām ādi-puruṣatvena ca śrī-kṛṣṇasya ca vikhyātas tathāpi brahmaṇokta-mantra-cintāmaṇer upāsanā-prakāre tu śrīman-nanda-nandanatve tāsāṁ ca gopītve pañcarātra-gautamīya-krama-dīpikādiṣu ca niścitatvāt tathā vaktum aśakyam eva | na ca vyāsokta-līlābhir vinā pañcarātrādiṣu ko’pi mantra ukto’sti | pūtanā-stana-pātāram ity ārabhya tatra līlā-viśiṣṭasyaiva śrī-kṛṣṇasya sarvatropāsyatvena nirdiṣṭatvāt | lokaval-līlā-kaivalyasyaiva samīhitatvaṁ sarvatra tad-bhinnopāsanā nāsty eva cet tathāpi prauḍhir brahmeva kañcana nirlīlam upāsyatāṁ nāma na tatra vivādaḥ | nirviśeṣe svīkṛte upāsanāyā asiddhiḥ sarvatrācāryair nirṇītaiva |

+

kiṁ ca, prathama-niṣpanno vivāhaḥ sarvasminn eva vraje vikhyātaḥ vidagdha-mādhavādau uktaḥ | kathaṁ so’nyathā kartuṁ śakyaḥ ? na ca śārīrakādau sarvaṁ prapañca-jātasya mithyātvaṁ pratipādyata eva | tadvad asyāpi mithyā-bhūtābhir gopībhir gopaiḥ kara-grahaṇasya mithyātvaṁ nija-grantheṣu nirṇītam iti vācyam | śārīraka-matānusāribhir atathātve nityaṁ raṭadbhir api niṣpanno vyavahāro brāhmaṇādīnāṁ yathā pravṛttam anyathā kartum aśakyatvāt cet tair eva siddhaḥ prākṛto vyavahāro bhramatvenāpy udghuṣyamāṇo’pi asiddhaḥ kartum aśakyaḥ prakṛte gopa-sundarī-sambandhita-līlālīr anyair mithyātve niścīyaikasminn eva grāme prathamānantara-dvitīyodvāhaḥ kathaṁ nirvāhaṇīyaḥ tathāpi yadi kathaṁcit tad vaktavyam eveti nirvadha eva yauṣmākas tarhi prathamodvāhavādibhyaḥ prācīnebhyo jāra-vāditve gāli-pradāya svayaṁ dvir vivāhaṁ vadan vidhiṣu vāditvam api svasvyorīkaraṇīyam avaśyam evety alaṁ vicāra-vilasiteneti | punar-bhūr didhiṣū rūḍhā dvis tasyā didhiṣuḥ patir ity amaraḥ |

kiṁ ca, yadi kṛṣṇa-preyasīnāṁ māyikatva-satyatvābhyāṁ sarvathā abhinnākārāc ca sarvadā svarūpa-dvaya-svīkāraḥ tadā vraje yāvanto vraja-vāsinas teṣāṁ śrī-vṛṣabhānu-kīrtidā-prabhṛtīnāṁ tāsāṁ pitṝṇām apy anyathānupapattyā svarūpa-dvayaṁ svīkartavyam eva | no cet kṛṣṇa-sandarbha-gopāla-campūktaḥ siddhānto vyākupyeta | tatra tu -- man-nirvartitāḥ sva-sva-pati-gṛham anuvartantām | parās tu kṛṣṇa-mātra-pati-sammati-parāyaṇāḥ sva-sva-pitṛ-gṛham [go.ca. 1.33.303] iti devyā vacanena samāhitatvāt |

yadi ca nāma-rūpādinaikyena tā yugapad eva pati-gṛha-pitṛ-gṛhādiṣu prahitās tarhi sutarāṁ sva-sva-pati-gṛha-gṛhiṇīnāṁ bhāryāḥ putra-prayojanā iti nyāyena gṛhādi-sauṣṭhava-poṣāya ca apatyotpattir avaśyaṁ bhāvinī | tasyāṁ vasatyāṁ jāta-karmārabhya sarva-kriyā-kalāpam ubhaya-kula-vṛddhādiṁ vinā naiva niṣpadyate iti te’pi svayam eva svīkṛtā eva | evaṁ ca yāḥ sva-sva-pitṛ-gṛhaṁ gatavatyas tābhiḥ saha śrī-kṛṣṇasya vivāhotsavo bhāvīti bhavad-āśayaḥ | tatra tasya vivāhotsave sarva eva vraja-vāsi-janāḥ śrīmad-vraja-rājenāvaśyam eva nimantraṇīyās tathā sati tat-parvaṇi strī-pradhānatvāt jaṭilābhāruṇḍādyāḥ purandhryaḥ sva-sva-vadhūbhī rādhā-candrāvaly-ādibhiḥ sahāvaśyam āmantrya eva |

atraivaṁ sandehaḥ prastute tasminn utsave sva-sva-pārśva-vartinyo rādhādyāḥ kṛṣṇenodvāhyamānā api tās tās tābhiḥ śvaśrv-ādibhiḥ punar nimantratair abhimanyu-prabhṛtibhiḥ śrī-vṛṣabhāṇv-ādibhis tāsāṁ pitṛbhis tābhiś ca dṛśyante na vā | dṛśyante cet kīdṛśī bodhaḥ samapadyata kim etā mad-vadhū-vargebhyo mad-dārebhyo’smad-bālikābhyo’smabhyo pṛthag eva iti niścayātmaka uta paricetum aśakyatayā sandeha-rūpaḥ ? āho svit yogamāyā-balenaivānanusandhānāvayavaḥ | nādyaḥ, tathā sati yadyapi vayaṁ satyā etā māyikya iti pitṛ-gṛha-gatavatīnāṁ bhavad-abhimataḥ, tathāpi prācīna-saṁskāra-balāt patibhyo’bhimanvādibhyaḥ saṅkoca-sampattyā punar vivāhasyānabhimatatvāt | pati-gṛha-sthitānāṁ tu tathā-bodhābhāvāt sva-samānākāra-rūpa-guṇādimatīnāṁ darśanena vicikitsāpattyā mahā-jugupsā | evaṁ śvaśrv-ādibhiḥ patibhiḥ pitṛbhiś ca yugapad darśanena jugupsaivam asya tena tu prakṛta-vivāha-karmaṇi pravartyate iti visaṁṣṭulatvāc ca | na caitā madīyābhyo’bhinnā ity ākāraka eva bodha iti prauḍhīrāsmākīti bhramād iti vācyaḥ |

tāsāṁ nāma-rūpa-guṇādīnāṁ sarvathā abhedenaiva pratīyamānāt | nāpi dvitīyaḥ dvayor api nāmādibhir īṣad apy ananyatayā śvaśrū-prabhṛtīnāṁ svayam eva sveṣāṁ (svāsāṁ) vā aparicaya iti vaktum apy ayogyatvāt | nāpi tṛtīyaḥ tasyāḥ prakṛta-līlā-sampādikātva-prasiddheḥ | prakṛtaṁ tu vara-kanyayor darśana-pūrvaka-viśiṣṭa-jñānāt tat-tan-maṅgala-sampādanānantaraṁ āpta-vargais tābhyāṁ yautukādi-samarpaṇaṁ na tv anyat | sarvathā tu mithaḥ sandarśanam eva loka-veda-rītyāsu niṣpannam | tasmiṁś ca sati śrī-kṛṣṇasyaiteṣāṁ darśanena lajjā-bhayotpattiḥ | tathā tena sahodvāhe pravartitānāṁ gopīnāṁ śvaśrūpatyādi-dṛṣṭyābhayādinā prakṛte punar vivāhe’nanumatiḥ | govardhanābhimanyu-prabhṛtīnām indra-jāla-sadṛśa-tad-darśanāt śrī-kṛṣṇena saha virodhodbhavaḥ pitrādyā vṛṣabhāṇv-ādayas tu mad-aurasyo bhavanty etā etā na bhavantīti vā kathaṁ vā pratiyantu kathaṁ vā punaḥ pūrva-jā-mātṝṇāṁ samakṣam eva nirapekṣatayā tāḥ sampradadatu | na ca sarvaṁ samādhātrī paurṇamāsīti vivṛtam eveti vācyam | śrī-śaṅkarācāryādyāḥ sahasraśaḥ prapañcasya mithyātvaṁ vyākhyāya śrutir api tad-upodvalakatvena darśayitvāpi brāhmaṇādi-kartṛka-vivāhādi-karmaṇāṁ mithyātvaṁ loke dṛḍhīkṛtya teṣāṁ stry-ādi yebhyaḥ kebhya eva dāyayituṁ na samarthā babhūvur iti pūrvam evoktatvāt |

atra tu kṛṣṇa-kartṛka-caritrāṇāṁ līlātvena prasiddhānāṁ divyatva-nityatvayoḥ pratiṣṭhitānāṁ na jāne māyikatva-kalpanayā kiṁ sādhanīyaṁ vādibhir ity alam anulāpeneti | api ca śrīmad-veda-vyāsa ekasyaiva ṛgvedasya caturdhā vibhāgaṁ vidhāya yathādikāri-śākhāḥ sahasraṁ vibhajyāpi strī-śūdrādīnāṁ tatrānadhikārāt kathaṁ nistāraḥ syād iti bhāratam apy upadiśya mokṣādhikāriṇāṁ tat-siddhy-arthaṁ brahma-mīmāṁsām apy adhyāya-catuṣṭayena pradarśya punar api dvandva-dharmeṣv abhiratān janān vīkṣya tad-upakārārthaṁ yathādhikāri vicāryāryaiva vartanīyaṁ tattvānārya-caryayeti purāṇāni prakāśitāni | tathāpi cittasyāprasāda eva samupasīdati manas tu tat-prasādaḥ yadaiva śrīman-nāradopadeśāt śrīmad-bhāgavataṁ varṇitavān tadaiva sarvato bhāvena manaḥ prasattim upalabhya bhagavat-svarūpam apy upalebhe | ata evārvācīnair bhavya-bubhūṣubhis tac-cittāprasādābhyām anvaya-vyatirekābhyāṁ niścitya śāstrāntareṣu tat-saṁmateṣv eva mano’bhiniveśanīyam iti pramāṇa-cūḍāmaṇitvena śrīmad-bhāgavatam eva satāṁ sammataṁ tatrāpi śrī-kṛṣṇa-līlā-pradhānatvena daśama-skandha eva tad-dhṛdayam | tatrāpi tanū prāṇa iva sarva-līlāto’pi mukhyatama-rāsa-līlā-varṇana-pañca adhyāyāḥ atas tat-sarva-svarupas ta eva vicāraṇīyāḥ |

tatra śuśrūṣantyaḥ patīn kāścid aśnantyo’pāsya [bhā.pu. 10.29.6] ity ādi | tam eva paramātmānaṁ jāra-buddhyāpi saṅgatāḥ [bhā.pu. 10.29.11] ity ādi śrī-śuka-vākyam | mātaraḥ pitaraḥ putrāḥ [bhā.pu. 10.29.20] ity ādi, tad yāta mā ciraṁ goṣṭhaṁ śuśrūṣadhvaṁ patīn satīḥ [bhā.pu. 10.29.22] ity ādi, bhartuḥ śuśrūṣaṇaṁ strīṇāṁ paro dharmo hy amāyayā [bhā.pu. 10.29.24] ity ādi, patiḥ strībhir na hātavyo lokepsubhir apātakī [bhā.pu. 10.29.25] ity ādi, jugupsitaṁ ca sarvatra aupapatyaṁ kula-striyāḥ [bhā.pu. 10.29.26] iti kṛṣṇa-vākyāni | yat paty-apatya-suhṛdām anuvṛttir aṅga [bhā.pu. 10.29.32] ity ādi, kurvanti hi tvayi ratiṁ kuśalāḥ sva ātman nitya-priye pati-sutādibhir ārtidaiḥ kim? [bhā.pu. 10.29.33] ity ādi, kā stry aṅga te kala-padāyata-mūrcchitena sammohitā 'ryapadavīṁ na calet trilokyām [bhā.pu. 10.29.40] ity ādi tāsāṁ vacanāni ca prathame’dhyāye |

pati-sutānvaya-bhārtṛ-bāndhavān ativilaṅghya te’nty acyutāgatāḥ [bhā.pu. 10.31.16] ity ādi ca tṛtīye’dhyāye |

evaṁ mad-arthojjhita-loka-veda-svānāṁ hi vo mayy anuvṛttaye 'balāḥ [bhā.pu. 10.32.21] ity ādi,

na pāraye 'haṁ niravadya-saṁyujāṁ

sva-sādhu-kṛtyaṁ vibudhāyuṣāpi vaḥ |

yā mābhajan durjara-geha-śṛṅkhalāḥ

saṁvṛścya tad vaḥ [bhā.pu. 10.32.22] ity ādi śrī-kṛṣṇa-vākyāni caturthe’dhyāye |

kṛtvā tāvantam ātmānaṁ yāvatīr gopayoṣitaḥ |

reme sa bhagavāṁs tābhir [bhā.pu. 10.33.20] ity ādi śrī-śuka-vākyam |

sa kathaṁ dharma-setūnāṁ vaktā kartābhirakṣitā |

pratīpam ācarad brahman para-dārābhimarśanam ||

āpta-kāmo yadu-patiḥ kṛtavān vai jugupsitam |

kim-abhiprāya etan naḥ śaṁśayaṁ chindhi su-vrata || [bhā.pu. 10.33.26, 28] ity ādi śrī-rājarṣi-praśne,

dharma-vyatikramo dṛṣṭa īśvarāṇāṁ ca sāhasam |

tejīyasāṁ na doṣāya vahneḥ sarva-bhujo yathā || [bhā.pu. 10.33.29]

gopīnāṁ tat-patīnāṁ ca sarveṣām eva dehinām yo 'ntaś carati [bhā.pu. 10.33.35] ity ādi, manyamānāḥ sva-pārśva-sthān svān svān dārān vrajaukasaḥ [bhā.pu. 10.33.37] iti śrī-śuka-vākyāni ca pañcame’dhyāye |

atro’traivaṁ vicāryate | yad-varṇanāntaram eva śrīmad-veda-vyāsasya citta-prasattir ajaniṣṭa tan-madhya-vartina-hṛdayāntaḥ-pañca-prāṇā iva yā pañcādhyāyī tatra tādṛśa-mahā-rājarṣi-śrīmat-parīkṣit-praśnānurūpa-śrīman-munīndreṇa bhramavat svarūpānubhavinā sarvajñena rāja-sandeha-nirasana-pūrvakena bhagavatas tejīyastvān na doṣa ity uktvānīśvarān prati yathā rudro’bdhijaṁ viṣam iti dṛṣṭāntena bhayaṁ pradarśya punar api nirahaṅkāri-mātrāṇāṁ kuśalākuśalācaraṇābhyām apy arthānarthau na staḥ kim uta sarva-jīva-nikāyānām īśitus tayor anvayaḥ | sambandho’pīty abhidhāya, yat-pāda-paṅkaja-parāgasya nitarāṁ sevayā tṛptā bhakti-yoga-prabhāvenaiva khaṇḍitākhila-bandhā jīvanmuktāḥ svacchandācāriṇo, naiva nahyamānā stad ācaraṇair na badhyamānā bhavanti |

tasya svecchayā prakaṭīkṛta-tādṛśa-līlā-maya-vapuṣo bandhāśaṅkāpi kuta ity uktvā gopīnāṁ tat-patīnāṁ ca sarveṣām api dehinām antaryāmitayā pravartaka-rūpeṇa sthita evāprakaṭa-prakāśe gokula-yuva-rājatayā teṣāṁ pālakaḥ san yo viharati adhunāpi tathā kurvann evāste sa eṣa eva kṛpayā prakaṭo bhūtvātrānanugṛhyatād vaśīḥ krīṇaḥ karoti tathaiva virājate | yā līlāḥ śrutvāvaśyam eva sarva eva tad-ekopāsano bhaved eveti vihitaḥ | tad-anyatvena kaiścit kalpanānantaram āpādy vipādyante yady avidyāpada-patitās te niṣiddhācāra-parā ity apy anenaiva sūcitaḥ sarvānte tu tāsām abhisārādau paty-ādīnāṁ yoga-māyayā samādhānaṁ vyāhṛtya yadyapi tāḥ śrī-kṛṣṇaṁ vihāya nija-gṛham anājigamiṣavas tathāi te nānumoditāḥ punar anayā rītyaiva milanasyāśvāsaṁ prāpitāḥ satyo rātry-ante kevalaṁ loka-bhītyaiva sva-sva-vāsaṁ śayyā-nilayaṁ gatavatya etāvān eva siddhāntitaḥ abhyāsenaiṣa eva dṛḍhīkṛtaḥ | na tu matāntarasya leśo’py udbhāvitaḥ ced ito’py anyathā kiṁcid abhaviṣyat sarvajñena tena kuto notthāpayiṣyata | na ca matāntarasyātyanta-gopyatvāt tat tat prakāśitavān śuka iti svapne’pi pralapanīyaṁ mahā-sabhāyāṁ sarvatra vihita-vyāhārasyaiva śāstre loka-vyavahāra-siddhatvāt | na tv avihitasya prakṛte tu paunaḥpunyenaitasyaiva tena vihitatvāt | atas tādṛśa-rājarṣi-mahā-sadasi niṣīdatāṁ brahmarṣi-devarṣi-prabhṛtīnāṁ śrīman-nārada-paraśurāma-veda-vyāsādy-avatārāṇāṁ ca samakṣaṁ dvayoḥ praśnottarābhyāṁ ya eva niṣkarṣaḥ paramotkarṣam avāpa sa eva sarvārvācīna-jīvānāṁ jīvātur iti viduṣāṁ parāmarśaḥ | tad anyathā kalpanāyāṁ śrīman-munīndrasya brahmarātasyāsarvajñatā | śrī-kṛṣṇasya pāpa-hāritve’pi pāpa-kāritā vidagdha-mādhavādi-prakāśakānām apy avidagdhatā ity ādyā bahava eva doṣā āpantantīty alaṁ tat-saṁlāpenaiva saṁkṣepaḥ |

kiṁ cāsyām ujjvalopāsanāyāṁ kecanārvācīnāḥ prācīnānāṁ śrī-śukadeva-vedavyāsa-parāśarādīnāṁ vidagdha-mādhavādi-prakāśakānāṁ ca mataṁ vimatatvena manyamānāḥ kevalaṁ sva-kalpitākhyāyikāyāṁ svakīyākhyānaṁ vikhyāpya nikṣiptāni sandeha-mahodadhau hṛdayāny aparipakva-hṛdayānām ato’traivaṁ vicāryate tat kiṁ tad-ākhyātuḥ svābhimatam utānyadīya-hārdaṁ tat-sauhārdam ?

--o)0(o--

# ii.

# parakīyātva-nirūpaṇam

śrī-rādhā-kṛṣṇābhyāṁ namaḥ |

śrī-kṛṣṇa-līlā-pāthodhi-nimajjita-mano-dvipān |

vande tad-viparītāṁs tu naiva vindatu me manaḥ ||1||

śrīmaj-jīva-pada-dvandvaṁ vande yair āśayo nijaḥ |

laghutvam atrety [u.nī. 1.21] etasya vyākhyānte khyāpitaḥ khalu ||2||

sa yathā –

svecchayā likhitaṁ kiṁcit kiṁcid atra parecchayā |

yat pūrvāpara-sambaddhaṁ tat pūrvam aparaṁ param || iti |3||

rāgeṇaivārpitātmāna [u.nī. 3.17] ity atra vyākhyayā tathā |

patnī-bhāvābhimānātmety [u.nī. 14.48] atrāpi ca tathā tayā ||4||

mahā-bhāvasya sad-bhāvābhāvayor hetu-yuktitaḥ |

niścitya lakṣaṇe tasya vivṛtyābhyāsatā muhuḥ ||5||

rasasya tu parīpākaḥ parama-krama-līlayā |

bhaved vyāsa-śukādīnāṁ bhaved atrāveśa-darśanāt ||6||

vidagdha-mādhavādīnāṁ kartṝṇāṁ cātra nirbharam |

varṇane citta-saṁrambhāt tathādyopāntam eva hi ||7||

asyā nirvahaṇād evety ujjvalasya vivecanam |

samṛddhimata ākhyāne sapta-patrī-lipeḥ param ||8||

svāntasya sarva-saṁrambhaḥ karvānte darśito yataḥ |

ataḥ parecchā-likhane vicāraḥ kriyate mayā |

yena pūrvāparāloke lokyate tad-vigītatā ||9||

atha so’yaṁ grantha-kṛn-mahā-kāruṇiko rasika-maṇḍalākhaṇḍalaḥ śrī-kṛṣṇa-caitanya-svayaṁ-bhagavatā hṛdi pravartanāparavaśyatayā sva-suhṛd-varga-hṛdayānandanāya viśeṣato’rvācīna-jagaj-janānām anāyāsenaiva vāṅ-manasayoḥ kṛtārthī-bhāva-bhāvanayā ca pūrvasmin granthe saṁkṣepato varṇitam api śrī-kṛṣṇaikālambanatvenaiva śṛṅgāra-rasaṁ vivṛtavān | tatra tāvan nāyaka-śiroratnasya yathā kathaṁcit pariśīlayitur mano-nayanādeḥ samākarṣakasya śrī-kṛṣṇasya mukhya-nāyakatve dhīrodātta-dhīra-lalita-dhīra-śānta-dhīroddhataiḥ saha pūrṇatama-pūrṇatara-pūrṇais tribhir guṇitair dvādaśa | paty-upapatibhyāṁ guṇane caturviṁśatiḥ | punaś cānukūla-dakṣiṇa-śaṭha-dhṛṣṭaiś caturbhir guṇane ṣaṇṇavati-prabhedā nirūpitāḥ | nirūpya ca keṣāṁcid bahirmukhānāṁ kadācid atra doṣa-dṛṣṭir utpadyeteti paramotkarṣo rasasyātraivopapatya eva na tu patyāv iti bharata-vacane dṛḍhīkṛtaḥ | dhīrodāttādayo dvādaśāmṛta-sindhāv udāhṛtāḥ |

rukmiṇaṁ yudhi vijitya [u.nī. 1.12] ity ādinā rukmiṇy-ādnīāṁ patir iti patir udāhṛtaḥ | kātyāyani mahāmāye [bhā.pu. 10.22.4] ity ādinā tāsv eva kīyatīnāṁ tu pati-bhāvo harāv abhūd [u.nī. 1.14] iti durgā-vrata-parāsu patibhāvavatīnāṁ kāsāṁcid api tathātve gauṇatayā darśitaḥ | anye ca śaṭha-dhṛṣṭādyā apy udāhṛtāḥ |

tataś ca nāyikānāṁ kanyā-svakīyā-parakīyā bhedatas tisṛṇāṁ madhye svakīyā-parakīyayor madhyā-mugdhā-pragalbhā iti bhedaiḥ ṣaṭ | punaś ca dhīrā-adhīra-adhīrādhīrābhir dvādaśa | kanyā kevalaṁ mugdhātha svīyā paroḍhā ceti tridhā iti pañcadaśa prabhedāḥ | punar abhisārikety ādy avasthāṣṭakena viṁśaty-uttaraṁ śatam | agrata uttama-madhyama-kaniṣṭhā iti trividhaiḥ ṣaṣṭhy-uttara-śata-trayī nāyikā-bhedānām iti nirṇīya svīyodāharaṇaṁ mukhyatayā rukmiṇy-ādiṣu gauṇatayā durgā-vrata-parāsu kāsucit kanyāsv api darśitam | parakīyodāhṛtir vraje śrī-rādhikādiṣu dhanyādiṣv api darśitā tataś ca nīrasānāṁ nirasanāya –

bahu vāryate khalu yatra pracchanna-kāmukatvaṁ ca |

yā ca mitho durlabhatā sā manmathasya paramā ratiḥ || [u.nī. 1.20]

iti bharata-muni-saṁmatyā –

vāmatā durlabhatvaṁ ca strīṇāṁ yā ca nivāraṇā |

tad eva pañca-bāṇasya manye paramam āyudham || [u.nī. 3.20]

iti rudra-saṁmatyā [śṛ.ti. 2.30],

yatra niṣedha-viśeṣaḥ sudurlabhatvaṁ ca yan mṛgākṣīṇām |

tatraiva nāgarāṇāṁ nirbharam āsajjate hṛdayam || [u.nī. 3.21]

iti saṁhitā-saṁmatyā |

ananya-śaraṇā svīyā dhanāhāryā parāṅganā |

asyās tu kevalaṁ prema tenaiṣā rāgiṇāṁ matā || [śṛ.ti. 1.61]

iti śṛṅgāra-tilaka-saṁmatyā ca paroḍhopapatyor eva sakala-sahṛdaya-sākṣiko rasa-niryāsāsvādo dṛśyate tataś ca tayor eva nāyakottamatvam eva nirdhāritam | tatrāpy arvācīna-sāhitya-darpaṇa-kārādibhir yad atra doṣo āsajyate tatra kāraṇam adharma-sparśa eva tat-parihārārtham āha laghutvam iti atropapattau kaiścid yal laghutvam uktam etat-prākṛta-nāyaka eva, tatraivopapatyasya vaidharmyāt | tasya ca janakatvāt tasya ca naraka-pātitvāt paryavasāne duḥkha-mātropādānatvena laghutvam | tathā tac-ceṣṭitasya kāvya-nāṭya-gatatvenopādeyatayā svādena yad adharma-kṛtaḥ sthānaṁ sūcakasyāpi tad bhavet iti nyāyāc carvaṇa-daśāyāṁ sabhyānām api tādrūpyāpatteś ca vidharma-sparśāt | na tu kṛṣṇe dharmādharma-niyantṛ-cūḍāmaṇīndre dharmādharmādi-samasta-vastu-sṛṣṭi-sthiti-saṁhāra-kāraka-bhrū-vijṛmbha-mātrasyādipuruṣasyāpy aṁśini svayaṁ bhagavati śrī-līlā-puruṣottame nara-vapuṣi | tathaiva tadīya-śakti-samudāya-mukhyatamāyāṁ hlādinī-mahā-śaktau śrī-gopikā-rūpāyāṁ ca na sambhaved eva | tadā tac-caritāsvādakānām api vikrīḍitaṁ vraja-vadhūbhir [bhā.pu. 10.33.42] iti, tad vāg-visargo janatāgha-viplavo [bhā.pu. 12.12.52], tad eva satyaṁ tad uhaiva maṅgalam [bhā.pu. 12.12.49] ity ādibhiḥ sarvottamatva-mahā-phala-śravaṇāc ca | pratyuta tatraiva nāyakottamatvaṁ prasañjitam iti | ata eva grantha-kṛtaiva nāṭaka-candrikāyāṁ (10) –

yat-paroḍhopapatyos tu gauṇatvaṁ kathitaṁ budhaiḥ |

tat tu kṛṣṇaṁ ca gopīś ca vineti pratipāditam ||

alaṅkāra-kaustubha-kṛdbhir api – aprākṛte paroḍha-ramaṇī-ratir eva sarvottamatayā bhūyasī śrūyate | na tasyām anaucitya-pravartitatvam alaukikaṁ tu siddher bhūṣaṇam eva na tu dūṣaṇam iti nyāyāt tarkāgocaratvāc ca iti | tasmān na kṛṣṇe’yaṁ doṣaḥ kim-arthaṁ noktam ? rasa-niryāsāsvādanārthaṁ teṣāṁ sabhyatayā tad-viṣayaka eva sva-kartṛko rasa-niryāsāsvādas tad-artham | yadi kṛṣṇe’pi tair laghutvam uktaṁ syāt tarhi teṣāṁ rasa-niryāsāsvādo nirviṣaya eva syād iti bhāvaḥ |

yad vā, kathaṁ-bhūte rasa-niryāsāsvādārthaṁ hy ayaṁ ca loka-gata-sva-bhakta-janān rasa-niryāsam āsvādayitum avatāriṇi | svādeś caurādikād dhetum aṇṇy-antād ghyañ | tasya tu svakartṛko rasa-niryāsāsvādaḥ prakaṭa-līlāyām aprakaṭa-līlāyām ca sadaiva vartata eva | tā eva janmādi-līlāḥ prapañca-janeṣu kṛpayā darśitāś cet prakaṭās tā eva cakṣurbhis tirodhāpitāś ced aprakaṭā ucyate na tu prakaṭāprakaṭayor līlayoḥ svarūpataḥ kiṁcid vailakṣaṇyam astīti | yad uktaṁ bhāgavatāmṛte –

anādim eva janmādi-līlām eva tathādbhutam |

hetunā kenacit kṛṣṇaḥ prāduṣkuryāt kadācana || [LBhāg 1.5.387] iti |

tathā ca śrī-vaiṣṇava-toṣaṇyām api dantavakra-vadhānantaraṁ rāmeṇa sārdhaṁ mathurāṁ praṇīte [bhā.pu. 11.12.10] iti, tās tāḥ kṣapāḥ preṣṭha-tamena nītā [bhā.pu. 11.12.11] iti, nadyaḥ praviṣṭā iva nāma-rūpe [bhā.pu. 11.12.12] ity antena vyākhyānena | tad yathā -- atra vigāḍha-bhāvena tīvrādhayaḥ satyo matto’nyaṁ nija-sakhy-ādikam api na sukhāya dadṛśuḥ | tataś cādhunā tu sukhāya paśyantīti viyogo nāstīty arthaḥ | he uddhava ! bhavad-dvārā tāsu sandeśānusāreṇa śrī-vṛndāvanasyaivāprakaṭa-prakāśa-viśeṣa-praveśāt tāsāṁ nityaṁ mat-prāpter iti bhāvaḥ | nanu pūrvoktānusāreṇa golokākhye vṛndāvanasya prakāśa-viśeṣaḥ | tasminn asti prakaṭa-līlā sadṛśy evāprakaṭa-līlā | tarhi katham ubhayor ekatra samāveśa ucyate prakaṭa-līlāyāḥ aprakaṭa-prakāśasya cābhedenaivāprakaṭa-līlā-prakāśau pratipannāv iti dṛśayte tad-anantara-padyena

tā nāvidan mayy anuṣaṅga-baddha-

dhiyaḥ svam ātmānam adas tathedam |

yathā samādhau munayo 'bdhi-toye

nadyaḥ praviṣṭā iva nāma-rūpe || [bhā.pu. 11.12.12]

asyārthaḥ | tās tathābhūta-virahotkaṇṭhātiśayenābhivyakta-durdhara-mahā-bhāvāḥ satyaḥ | atha kadācit tad-darśanārthaṁ gate mayi labdho yo’nuṣaṅgo mahā-modanākhya-vyatikārī punaḥ punaḥ saṁyogas tena baddhā dhīr yāsāṁ tāsāṁ tathā-bhūtāḥ satyaḥ | svaṁ mamatāspadam ātmānam ahaṅkārāspadaṁ cādaḥ prakaṭa-līlānugatatvenābhimataṁ yathā syāt tathā nāvidan, kintu dvayor aikyenaivāvidur ity arthaḥ |

prakaṭa-prakāśasya tal-līlāyāś cābhednaivāprakaṭanaddhayam ajānann iti vivakṣitam | tataś ca nāma-rūpaṁ ca tasmiṁs tan-nāma-rūpātmani prakaṭa-prakāśa-viśeṣa-praviṣṭā iva na tu praviṣṭā vastv-abhedād ity arthaḥ | tatra prakaṭāprakaṭa-līlā-gatayor nāma-rūpayor abhede dṛṣṭāntaḥ—yathā samādhau munayo’bdhi-toye ity ādi śrī-kṛṣṇa-sandarbhe aṣṭa-pañcāśad-adhika-śatatame[[2]](#footnote-3) vākye--ahaṁ hi sarva-bhūtānām ādir anto 'ntaraṁ bahiḥ [bhā.pu. 10.82.45] ity ādi dvābhyām | yathāham ahaṅkāro[[3]](#footnote-4) bhūtādiḥ sarveṣāṁ bhūtānāṁ khādīnām ādyantādi-rūpaḥ | ahaṅkārāntargatāny eva khādīnīty arthaḥ | yathā ca khādīni bhūtāni bhautikānāṁ śarāva-saindhavādīnām ādy-antādi-rūpāṇi, khādīnām antargatāny eva tānīty arthaḥ | evam etāni[[4]](#footnote-5) prakaṭa-līlāyām anubhūyamānāni yuṣmākaṁ mamatāspadāni bhūtāni paramārtha-satya-vastūni śrī-vṛndāvanādīni bhūteṣv3 aprakaṭa-līlā-gateṣu paramārtha-satya-vastuṣu teṣu vartante | yuṣmākaṁ prakaṭa-līlābhimāny-ahantāspadenātmanā[[5]](#footnote-6) tato vyāptaḥ | evam idantāhantāspadaṁ yad ubhayaṁ tac ca punaḥ pare prakaṭam dṛśyamāne'pi[[6]](#footnote-7) tasyāṁ vṛndāṭavyāṁ viharamāṇe'kṣare nityam eva yuṣmat-saṅgini mayy āśraya-rūpe ābhāti[[7]](#footnote-8) virājamānaṁ paśyateti | tasmāt prakāśa-bhedād eva tat-tad-vastv-ādi-bheda-vyapadeśo viraha-saṁyoga-vyavasthā cetīdam atrāpi vyaktam iti dik |

tasmād asmād vṛndāvanād aprakaṭa-prakāśasya sarvātmatvaika-rūpye saty eva teṣāṁ vraja-vāsināṁ tatra vāsaḥ sambhaved iti yathā-rītyā prakaṭe śrī-kṛṣṇasya tat pitrādīnām anyeṣāṁ sa-parivārāṇāṁ gopādīnāṁ ca yat-prakāraka-sthānaṁ tathaivāprakaṭa-prakāśe’pīti prakaraṇārthaḥ siddhaḥ |

laghutvam atra [u.nī. 1.21] ity atra kecanaivaṁ vyācakṣate | tad yathā tatrāśaṅkya samādadhāti laghutvam iti | padyena atra cāśaṅkānuvādo laghutvam atra yat proktam iti | ayam arthaḥ—nanu,

śṛṅgo hi manmathodbhedas tad-āgamana-hetukaḥ |

uttama-prakṛti-prāyo rasaḥ śṛṅgāra iṣyate ||

ity anarvācīna-niruktau uttama-prakṛti-prāyaḥ ity ukte kajjalaṁ śuci-paryāye rase’sminn adharma-mayam aupapatyam aṅgatvāya nocitaḥ | jāraḥ pāpa-patiḥ samau iti trikāṇḍa-śeṣādi-darśanena nāmāpi tasya nindā-garbham eva labhyate | nāṭyālaṅkāra-śāstrayos tu tasya nyak-kāraś ca śrūyate | yad uktaṁ tat-tan-mataṁ saṅgṛhya sāhitya-darpaṇe [3.263-4]–upanāyaka-saṁsthāyāṁ ity ādi-padyena śṛṅgāre’anaucityaṁ ity antena ca | yat tu kutrāpy aupapatya-varṇanaṁ dṛśyate, tat khalu neṣṭā yad aṅgini rase kavibhiḥ paroḍhā iti darśayiṣyamāṇa-vṛddha-mata-prāmāṇyenāṅgini rase tu na syāt, kintv aṅge rase sopahāsam eveti gamyate | tat-pakṣaṁ puṣṇatā śrī-bhagavatā ca –

asvargyam ayaśasyaṁ ca kṛcchraṁ bhayāvaham |

jugupsitaṁ ca sarvatra aupapatyaṁ kula-striyāḥ || [bhā.pu. 10.29.26]

ity anena jugupsitatva-paryantā doṣā uktāḥ | śrī-vraja-devībhir api – niḥsvaṁ tyajanti gaṇikā jārā bhuktvā ratāṁ striyam [bhā.pu. 10.47.7-8] ity anena tathaivānumatam | śrī-parīkṣitenāpīttham ākṣiptaṁ āpta-kāmo yadu-patiḥ kṛtavān vai jugupsitam iti | tad evam atra ca laghutvaṁ kṣudratvaṁ jugupstimatvam iti yāvad vyākhyeyam | ato muninā bharatenāpi ratnāvalī-nāṭikāvad yayāti-caritavac ca dāmpatyam eva sapatnādi-kṛta-vāryamāṇatvādinā dāmpatya eva ratiḥ praśastā syād ity eva matam, naupapatye praśastā syād iti | kathaṁ tarhi tad-vakyenaivaupapatya-ratiḥ praśasyate?

tatra samādhānam | tat tu prākṛta-nāyaka avara-nāyaka ity arthaḥ | kṛṣṇe tv alaghutve hetuḥ – rasa-niryāseti | rasa-niryāso rasa-sāraḥ | madhura-rasa-viśeṣa ity arthaḥ | etad uktaṁ bhavati | atrāvatāra-samaya evaupapatya-ratiḥ prayāyitā | tad etad darśake prācāṁ mate’pi āśaṁsayā rasa-vidher avatāritānām iti tasyaiva tāsām api tad-artham rasāsvādārtham eva tāsām avatāra iti nirdekṣyate | tasya tāsāṁ cety ādy-anantaraṁ śrīmad-uddhava-vākye brahma-saṁhitā-vākye ca tena tāsāṁ nitya-sambandhāpatteḥ parakīyātvaṁ na saṅgacchate |

tad-asaṅgateś cāvatāre tathātva-pratītir māyiky eva | tathā ca svayam eva lalita-mādhave darśitam eva paurṇamāsī-gārgyoḥ saṁvāde –

gārgī :ṇuṇaṁ goaḍḍhaṇādi-goehiṁ candāalī-pahudīṇaṁ ubbāho bi māāe ṇibbāhido |

paurṇamāsī : atha kim | patiṁ-manyānāṁ ballavānāṁ mamatā-mātrāvaśeṣā tāsu dāratā | yad ebhiḥ prekṣaṇam api tāsāṁ sudurghaṭam | iti |

tad eva kṛṣṇena tāsāṁ dāmpatye satye sati parakīyātve ca māyike sati naśyaty evāntato māyika-mantratas tv anāśe’nāditve ca sati nityam eva syāt tad-rūpatve sati rasābhāsaḥ syād ity ato’vatāra-samayasyāpara-bhāge vyaktībhavaty eva dāmpatyam |

sa[[8]](#footnote-9) eṣa paryavasāna-siddhāntaś ca lalita-mādhava-prakriyayātra nirvāhayiṣyati | yato bahu-varṇita-viraha-vyavartanāya nitya-saṁyoga-maya-siddhāntam uktvāpi krama-līlā-rasas tu tatra na sidhyatīty aparituṣya saṅkṣiptādi-caturṣu phala-rūpeṇa vipralambhāntarāpratighātyasya samṛddhim ata udvāha paryāptasyodāharaṇa-rūpatayā pramāṇīkariṣyatīty ādi | kintu[[9]](#footnote-10) na laghutvam uktam, kintu na mahattvam evety āha—na kṛṣṇa iti | tatra hetum āha—rasa-niryāseti |

atrocyate yad grantha-kṛtāṁ parauḍhaupapatyor nirdoṣatve pratyuta rasāvahatve ca darśita-pramāṇeṣu kevala-sāhitya-darpaṇīya-matam āśrityāprāmāṇyam abhivyajya pāpādy-āśaṅkayā eva rasābhāsatvam aṅgīkṛtyānyathā kalpate tad asaṅgatam eva | śrīmad-grantha-kṛdbhir bharatādīnāṁ matam āśrayadbhiḥ sāhitya-darpaṇīya-matasya parityaktavān | tathā ca tadīya-pratijñā-vacanaṁ nāṭaka-candrikāyāṁ **–**

nātīva-saṅgatatvād bharata-muner mata-virodhāc ca |

sāhitya-darpaṇīyā na gṛhītā prakriyā-prāyaḥ || iti [nā.ca. 2] |

nanu sarva eva granthas tal-likhita eva | asmākaṁ tu pāpāvahatvād yathā kathañcit tad-dūṣaṇa eva puruṣārthaṁ iti cet, tarhi śrī-kṛṣṇena bālye pūtanāyā hananaṁ, paugaṇḍe vatsasya, kaiśore vṛṣasya, devakī-bhrātṝṇāṁ sva-mātulānāṁ śiśupāla-dantavakrayoḥ paitṛ-svasreyayor api ca śrī-bhāgavata-śāstra-prasiddham eva | bhārate ca mithyā-bhāṣaṇa-yudhiṣṭhira-pakṣapāta-sarvadā chalāśrayitva-droṇācārya-vadha-kāritva-sva-pratijñā-tyāgitvādi-śrūyamāṇāni doṣamayāny eva pāpa-dāyinīti siddhyanti tat-karmāṇi | na ca teṣāṁ pūtanādīnām asuratve tat-tad-dhananaṁ na doṣāvahaṁ kintu loka-hitārthaṁ go-brāhmaṇa-bālakādīnāṁ rakṣaṇāya bhakta-vātsalyatvena ca guṇāvaham iti vācyaṁ vṛṣāsura-vadhe indrasya sarvair devarṣibhiḥ protsāhitasyāpi mahā-vipatter atiprasiddheḥ | yadi ca devatve’pi mahendrasya viṣṇunā mohitasyāpi īdṛśy avasthā tadā śrī-kṛṣṇasya nara-līlatve tato’py adhika-doṣāpatteś ca |

nanu, kair vā tava vacasā tathā mantavyaṁ yataḥ śrī-vyāsaa-śuka-devādibhiḥ kair api tac-caritāni noṭṭaṅkitāni, pratyuta tac-chravaṇenāpi ya etat-pūtanā-mokṣam ity ādinā phala-prāpakatvena stutāni evaṁ ced iṣṭāpattir āsmākīnaiva | kiṁ cānayā purāṇāgama-prasiddhyā aupapatya-līlayā kim aparāddhaṁ ? na ca tatra pramāṇam astīti vaktuṁ śakyam | vikrīḍitaṁ vraja-vadhūbhir idaṁ ca viṣṇor [bhā.pu. 10.33.42] ity anena prema-bhakti-prāpti-vaktṛ-śrotror api śravaṇāt |

nanu, yadyapy evaṁ, tathāpi uttama-prakṛti-prāyo rasaḥ śṛṅgāra iṣyate iti nirukteḥ, ujjvala-śuci-paryāye’smin rase’dharma-mayasyaupapatyasyānaucityāt, jāraḥ pāpa-patiḥ samau iti trikāṇḍa-śeṣāt tasya nyak-kārasya śruteḥ | asvargyam ayaśasyaṁ ca [bhā.pu. 10.29.26] ity ādi bhagavad-vākyāt | niḥsvaṁ tyajanti gaṇikā jārā bhuktvā ratāṁ striyam [bhā.pu. 10.47.7-8] iti vraja-sundarī-vacanāt | āpta-kāmo yadu-patiḥ kṛtavān vai jugupsitam iti parīkṣid-ukteś ca laghutvaṁ kṣudratvaṁ jugupsitaṁ pāpam ity ādi niścayāt viśeṣatas tad-avatārāvasara eva māyikyā eva rasa-svādārtham aupapatya-rīteḥ prayāyitatvāc ca |

śama-prakṛtikā vayam aupapatya-prasaṅgam api śrotuṁ na śaknuma iti cet, tarhi yuṣman-mate śānta-rasa eva raso’nye jugupsādharmādi-mūlakā eveti na śrotavyāḥ śṛṅgāras tu naivāsvādanīyo bhavatīti | nakhāṅkā śyāme [u.nī. 1.41] iti padye dhṛṣṭa-nāyakasya śrī-kṛṣṇasyāṅge tābhiḥ kṛtān nakhāṅkān na soḍhavatā bhavatā mūlārtham ācchādya katyamayātra rasesvasyaudāsīnyam eva vyaktīkṛtam | sā yathā yadyapi tac-chrī-vigrahe kṣata-rūpā svena sambhavanti | yat te sujāta iti dṛṣṭyā tās tān nārpayanti ca kintu sukomala-mudrayā nakhādinā spṛśanti mātraṁ tathāpi ye tad-ābhā sāvarṇā udayante te ca pratināyikābhis tādṛśatayā manyante | tad-anusāreṇa kavibhir varṇyate iti jñeyam ity eṣā na caupapatya-paroḍhayoḥ śrī-kṛṣṇa-vraja-sundarīṣv asad-bhāva-pramāṇasyeti kadāpy āśaṅkanīyam | laukikaval līlā-kaivalyaṁ svīkṛtya śrī-kṛṣṇena svasmin mayi aupapatye sati yuṣmākaṁ sva-sva-pati-tyāgād vaidharmye sati cāsvargyādi syād iti bhayaṁ pradarśya tāsāṁ bhāva-parīkṣaṇena tan-nirdhāritāt | evaṁ jārā bhuktvā ratāṁ striyam ity anena yathā jārā anyā ratās tyajanti tathā vayam api tatra ratā antato jāreṇa tena tyaktā iva tasyaiva phalitārthatvāt | evaṁ parīkṣitāpi para-dārābhimarśanam ity ādy uktvā tayor eva niścitatvāt | śrī-śukadevenāpi dharma-vyatikramo dṛṣṭaḥ ity ādinā para-dārābhimarśanam evāṅgīkṛtya tejīyastvādyādi-dṛṣṭāntena tathāvadhāraṇāt | hari-vaṁśa-viṣṇu-purāṇādiṣv evam eva varṇanāc ca astu nāma tarhi nirdoṣatve’dharma-pāpādy-anāvahatve pramāṇaṁ brūhīti brūṣe śṛṇu parīkṣit-praśnānantaraṁ śrī-śukadevena dharma-vyatikramo dṛṣṭaḥ ity ārabhya—

kuśalācaritenaiṣām iha svārtho na vidyate |

viparyayeṇa vānartho nirahaṅkāriṇāṁ prabho ||

kim utākhila-sattvānāṁ tiryaṅ-martya-divaukasām |

īśitaś ceśitavyānāṁ kuśalākuśalānvayaḥ ||

tad-ante yat-pāda-parāga ity ādinā bhaktānāṁ svairācāratvam uktvā kaimutyaṁ pradarśya adhyāyānte vikrīḍitaṁ vraja-vadhūbhir ity anena vaktṛ-śrotror ubhayor api yathā kathañcit kathana-śravaṇābhyām eva hṛd-roga-rūpa-kāmādau saty eva parasyāḥ prema-lakṣaṇāyā bhakter lābha iti kaimutyena yadīyaṁ vikrīḍitam īdṛśa-prabhāvaṁ na tatra doṣa-sparśa-gandho’pi kṛtajña-sudhibhir abhidheyaḥ | pratyutaṁ tac-chravaṇānantaraṁ sarvair api tat-parair bhavitavyam iti vidhiś coktaḥ |

kiṁ ca, tādṛśa-rāja-sabhāyāṁ parīkṣit praśnānantaraṁ śrīman-munīndreṇa tat-samakṣaṁ graharkṣya-tārā-nikarāyamāṇānāṁ śrīmad-vyāsa-nāradādīnāṁ sākṣāt siddhānta-sudhā-rasa-pūreṇa tat-sadasi cakorān sarasīkṛtya yan niradhāri | tathaiva śrī-kṛṣṇa-sandarbhe gopīnāṁ tat-patīnāṁ ca iti padya-vyākhyānena svārasikī līlā-prasaṅge ca yat suniścitam tatrāpy arvācīnā vipratipadyante kevalaṁ balenaiva sva-mauḍhyasya tato’pratipattaye ca āḥ kiṁ cānyaiḥ pramāṇaiḥ śrīmaj-jīva-gosvāmi-caraṇaiḥ sarvaṁ vaimatyaṁ nirākṛtaṁ śrī-bhakti-sandarbhe [320], yathā—

kāmād dveṣād bhayāt snehād yathā bhaktyeśvare manaḥ |

āveśya tad-aghaṁ hitvā bahavas tad-gatiṁ gatāḥ || [bhā.pu. 7.1.29]

yathā vihitayā bhaktya īśvare mana āviśya tad-gatiṁ gacchanti tathaivāvihitenāpi kāmādinā bahavo gatā ity arthaḥ | tad-aghaṁ teṣu kāmādiṣu madhye yad dveṣa-bhayayor aghaṁ bhavati tad dhitvaiva bhayasyāpi dveṣa-saṁvalitatvād aghotpādakatvaṁ jñeyam |

atra kecit kāme’py aghaṁ manyante | tatredaṁ vicāryate—bhagavati kevalaṁ kāma eva pāpāvahaḥ kiṁ vā pati-bhāva-yuktaḥ, athavā upapati-bhāva-yukta iti | sa eva kevala iti cet sa kiṁ dveṣādi-gaṇapatitvāt tadvat svarūpeṇaiva | parama-śuddhe bhagavati yad-adhara-pānādikaṁ yac ca kāmukatvādy-āropaṇaṁ tenātikrameṇa vā pāpa-śravaṇena vā | nādyena—uktaṁ purastād etat te caidyaḥ [bhā.pu. 10.29.13] ity atra dveṣāder nyakkṛtatvāt tasya ca stutatvāt | ataḥ priyā iti snehavat kāmasyāpi prītyātmakena tadvad eva na doṣaḥ | tādṛśīnāṁ kāmo hi premaika-rūpaḥ | yat te sujāta [bhā.pu. 10.31.19] ity ādinā ānukūlya eva tātparya-darśanāt | sairindhryās tu bhāvo riraṁsā-prāyatvena śrī-gopīnām iva kevala-tat-sukha-tātparyābhāvāt tad-apekṣayaiva nindyate na tu svarūpataḥ | sānaṅga-tapta-kucayoḥ [bhā.pu. 10.48.6] ity ādau ananta-caraṇena rujo mṛjanti iti parirabhya kāntam ānanda-mūrtim iti kārya-dvārā tat-stutaiḥ | tatrāpi sahoṣyatām [bhā.pu. 10.48.8][[10]](#footnote-11) ity ādi tad eva tasya kāma-dveṣādi-gaṇāntaḥ-pātitvaṁ parikḷptya tena pāpāvahatvaṁ parihṛtam ity antam |

atha kāmukatvādy-āropaṇādy-adhara-pānādi-rūpas tatra vyavahāro’pi nātikrame hetuḥ | yato lokavat tu līlā-kaivalyam iti nyāyena līlā tatra svabhāvata eva siddhā | tatra ca[[11]](#footnote-12) śrī-bhūr-līlādībhis tasya tādṛśa-līlā-rasa-moha-svābhāvikaṁ bhagavattādy-ananusandhānam api kāmukatvādi-mananam api ca tad-abhirucitam eva ca | na ca prākṛta-vāmā-jane doṣaḥ prasañjanīyaḥ | tad-yogyaṁ tādṛśaṁ bhāvaṁ svarūpa-śakti-vigrahaṁ ca prāpyaiva tad-icchayaiva tat-prāpteḥ |

atha pāpa-śravaṇena ca na pāpāvaho’sau kāmaḥ | tad-aśravaṇād eva | ataḥ pati-bhāva-yukte ca tatra sutarāṁ na doṣaḥ, pratyuta stutiḥ śrūyate |

samparyacaran taṁ bhaktyā pāda-saṁvāhanādibhiḥ |

jagad-guruṁ bhartṛ-buddhyā tāsāṁ kiṁ varṇyate tapaḥ || [bhā.pu. 10.9.27]

iti mahānubhāva-munīnām api tad-bhāvaḥ śrūyate | yathā śrī-mādhvācārya-dhṛtaṁ kaurma-vacanam—

agni-putrā mahātmānas tapasā strītvam āpire |

bhartāraṁ ca jagad-yoniṁ vāsudevam ajaṁ vibhum || iti |

ata eva vanditaṁ pati-putra-suhṛd-bhrātṛm ity ādinā | athopapati-bhāvena na ca pāpāvaho’sau yat paty-apatya-suhṛdām anu [bhā.pu. 10.29.19] ity ādinā tābhir evottaritatvāt | gopīnāṁ ca [bhā.pu. 10.33.35] ity ādinā śrī-śukadevena ca |[[12]](#footnote-13) mahānubhāva-munīnām api tad-bhāvo dṛśyate | yathā pādmottara-khaṇḍa-vacanam—

purā maharṣayaḥ sarve daṇḍakāraṇya-vāsinaḥ |

dṛṣṭvā rāmaṁ hariṁ tatra bhoktum aicchat suvigraham ||

te sarve strītvam āpannāḥ samudbhūtās tu gokule |

hariṁ samprāpya kāmena tato muktā bhavārṇavāt || [PadmaP 6.245.164]

ataḥ puruṣeṣv api strī-bhāvenodbhavād bhagavad-viṣayatvān na prākṛta[[13]](#footnote-14)-kāmaḥ kintu sākṣān manmatha-manmathaḥ [bhā.pu. 10.32.2] iti śravaṇāt | āgamādau tasya kāmatvenopāsanāc ca bhagavataivodbhāvito’prākṛta-kāma evāsau iti jñeyam | śrīmad-uddhavādīnāṁ param api śrī-gopī-sadṛśa-bhāva-lipsā[[14]](#footnote-15) śrūyate— etāḥ paraṁ tanu-bhṛto bhuvi gopa-vadhvaḥ [bhā.pu. 10.47.51] ity ādau | kiṁ bahunā śrutīnām api tad-bhāvo bṛhad-vāmane prasiddhaḥ | yatas tatra śrutayo’pi nitya-siddha-gopikā-bhāvābhilāṣiṇyaḥ satyas tantreṇaiva[[15]](#footnote-16) tad-gaṇāntaḥpātinyo babhūvur iti prasiddhiḥ | etat prasiddhi-sūcakam evaitad ukta tābhiḥ—nibhṛta-marun-mano-'kṣa- dṛḍha-yoga-yuja [bhā.pu. 10.87.23] ity ādi vispaṣṭaś cāyam arthaḥ |

tad brahmākhyaṁ tattvaṁ śāstra-dṛṣṭyā prayāsa-bāhulyena munaya upāsate tad-arayo’pi yasya smaraṇāt tad-upāsanaṁ vinaiva yayuḥ | tathā striyaḥ śrī-gopa-subhruvas te tava śrī-nandanandana-rūpasya urugendra-deha-tulyau yau bhuja-daṇḍau tava viṣakta-dhiyaḥ satyas tavaivāṅghri-saroja-sudhās tadīya-sparśa-viśeṣa-jāta-prema-mādhuryāṇi yayuḥ | vayaṁ śrutayo’pi sama-dṛśas tulya-bhāvāḥ satyaḥ samās tādṛśa-gopikātva-prāptyā tat-sāmyam āptās tā evāṅghri-rajo-sudhāṁ yātavatya ity arthaḥ |

artha-vaśād vibhakti-vipariṇāmaḥ | aṅghrīti sādaroktiḥ | atra tad-arayo’pi yayuḥ smaraṇād ity anena bhāva-mārgasya jhaṭity artha-sādhanatvaṁ darśitam | sama-dṛśa ity anena rāgānugāyā eva tatra sādhakatamatvaṁ darśitam | anyathā sarva-sādhana-sādhya-viduṣyaḥ śrutayo’nyatraiva pravarteran |[[16]](#footnote-17) śruty-anubhava-siddhā tāsām ānugatyenaiva niravāyīti prakaraṇārthaś ca |

nanu tava siddhāntāḥ phalitārthā abhaviṣyann eva | yady aupapatya-paroḍhatvayoḥ satyatvam abhaviṣyan | vayaṁ tad evam anyām anyām anvahe tasmān mūla eva kuṭhāraḥ | patiś copapatiś ceti [u.nī. 1.10] ity ārabhya sarvasminn eva ujjvala-nīlamaṇau muhur māyikatvenaiva pura-vanitānāṁ dvitīyaś ca vraja-vanitānāṁ dvitīyatvaṁ tu yadyapy āsām avatārāvasara eva pratyāyitaṁ na tu sarvadety ādi | rāgeṇollaṅhayann ity atra svajana-prema-vaśāvatāra-līlāveśena nitya-līlām ananusandhānasya tāsāṁ ca līlā-śaktir māyayaiva rasa-viśeṣa-paripoṣāya tāsu parakīyātvaṁ pratyāpayayya tatraupapatyāyitavatīti saṅketīkṛtety atra yat kasyacit kaveḥ padyam udāhṛtaṁ khalu tādṛg aupapatya-pratyāyanāyotprekṣām iti |

laghutvam atra [u.nī. 1.21] ity atra etad uktaṁ bhavati | asāv avatāra-samaye tathā pratītir māyiky eva... śrī-kṛṣṇena tāsām dāmpatye sati parakīyātve ca māyikatve ca sati naśyaty eva tato māyikam |

kanyakāś ca paroḍhāś ca [u.nī. 3.19] iti so’yaṁ cāvatāra-līlā-dṛṣṭyaiva vyavahāro na vastunaḥ | nāsūyann iti | tasya śrī-kṛṣṇasya nāsūyann iti | tasya kṛṣṇasya māyayāpi sve sve dārā vivāha-samayata eva māyā-racitās tān[[17]](#footnote-18) ity ādi | patiṁ-manyān prati māyā pratimāyā prakaṭayāmāsa |

gopair vyūḍhā [u.nī. 3.37] ity apūrvavad bhramānuvāda eva | śaktim evādṛtya tad-upayuktāṁ līlā-śaktim evādṛtya tad-dvārāvatāritānāṁ nitya-preyasīnām eva tāsāṁ para-dāratva-bhrameṇa yathā-rasasya vidhiḥ prakāra-viśeṣaḥ preyasīnām eva tāsāṁ para-dāratva-bhrameṇa yathā rasasya vismārya prakaṭīkṛtānām ity arthaḥ | tad-āśaṁsayā hetuḥ rasiketi, tasmāl līlā-śakti-preritatayā kṛtaṁ tāsāṁ paroḍhātva-pratyāyanaṁ para-saṅgatya-bhāvaś cety ādi | samṛddimad-udāharaṇe tavātra parimṛgyata [la.mā. 8.10, u.nī. 15.208] ity atra sarve jñāta-śrī-kṛṣṇa-viṣayakāśaktyānantaraṁ yadi tāsām anya-bhartṛkātvaṁ vṛto mithyātvena vyaktaṁ syāt tadaiva jugupsā-vyavasthāpayanavat dhārmikasya śrī-vraja-rājasya sabhāyām api dhārmika-rītyā sthāpayitavyā | tataḥ yoga-māyām upāśrita iti, nāsūyan khalu ity ādi-nyāyena yasyā māyāyā so’yaṁ prapañcaḥ saiva samādhātrī | nijeśvara-līlā-kautukāt tat-tat-kalpitavatī madhye cāsūyāparihārārthaṁ samāhitavatīti gamyate ity ādi | kṛṣṇa-sandarbha-gopāla-campūm anu saiva vivecitaṁ bahuśaḥ |

svarūpa-siddhānāṁ bhagavad-dārāṇām apara-kartṛka-balātkāra-parihārārtha-tat-tad-ākāratayā ye sva-dārās tān sve ity ādi | etad-uditam upalakṣaṇaṁ, tad eva tāsāṁ patiṁ-manyeṣv evāha—śayanādiṣv eva ca svarūpa-siddhā āvavrire anyeṣu cānyadā eveti gamyate tāvad eva yuktaṁ tāsu ca mayy ādara-kṣaṇotkaṇṭhā-vardhanaika-prayojanatvān na syā ity ādi | campūm anu ca paurṇamāsyākāritāyā yaśodā-nandinyāḥ siṁha-vāhinyā vacaḥ pūrvata eva tāvad ubhaya-vidhātra nāpūrvatayā mantavyāḥ | pūrvāsāṁ sajātīyatā hi dvitīyā mayaiva nirmitāḥ | saṁjñāyāś ca yāvat ratyās tan-māya-kalpitāvac ca | agre śrī-vraja-rājaṁ prati tathā varṇayitavyatvān nāyaṁ śriyo’ṅga ity atra pūrvokta-māyā-mātra-pratītān yathātvam eva draḍhayatīti |

atha nitya-priyā iti nitya-priyāṇāṁ māyāṁ vinā katham upapatiḥ syāt ? neṣṭā yad aṅgini iti nitya-preyasīnāṁ tāsāṁ yathā rasasya vidhir ity atra bahutra | samṛddhimat-praghaṭṭaka-gadya-padya-mayaṁ bahuśo nirṇītam | tad ante ca yathā—atha kaṁsavadhāt prācīnānāṁ līlānāṁ sadyastanatāṁ matvā yad upāsanaṁ kriyate | tat khalu

evaṁ vihāraiḥ kaumāraiḥ kaumāraṁ jahatur vraje |

nilāyanaiḥ setu-bandhair markaṭotplavanādibhiḥ ||

ity ādi-rītyāvatāra-līlāvat pūrvāvatātāra-līlāvat pūrvam atītānām api tāṁ tāṁ nija-līlāṁ bhakta-bhakti-viśeṣānurodhena tadā tadā karotīty eva mantavyam | tvaṁ bhakti-yoga-paribhāvita ity ādeḥ |

tatra bālya-līlopāsanā grahilā api dṛśyante | kintu śrutekṣita-pathatvenaiva tā draṣṭavyā na tu sva-manoratha-māna-kalpitatveneti gamyate | tatra svecchayā racitāyā api sambhoga-līlāyāḥ sampannatvam eva sammataṁ na tu samṛddhimattvam, mahā-pravāsa-saṁskārānantara-bhāvitvābhāvāt | ata eva kāsāṁcit līlānāṁ prakaṭa-prakāśa-gata-tulyānāṁ tat-tan-mantra-pālaka-sampradāyāvicchinna-paramparānurodhena nityā sthitir eva gamyate na tu sarvāsām api prakaṭa-līlānāṁ kāliya-hrada-praveśa-līlānāṁ mahā-duḥkha-mayatvena kāsāṁcid anyāsām api muhur āgata-bhaya-vyākulīkṛtatvena prākṛta-miśratvena virodhāt | yoga eva bhaved eṣa vicitraḥ ko’pi mādanaḥ | te yoga eveti sukhedānām eva tāsām upādānena sahasra-dhī-sakhollekhanena ca pratyākhyānāt pratyāyitānāṁ nityatve citra-tulyatā prāptyā līlātva-hānāc ceti ity ādi neṣṭā yad aṅgini ity atra samṛddhimat-praghaṭṭake kṛṣṇa-sandarbhe gopāla-campūm anu ca vivṛtaṁ tat-tad-vyākhyānāṁ sāro yathā neṣṭety atra tad uktaṁ sāhitya-darpaṇa-kāreṇa paroḍhāṁ varjayitvety ādi | tad etac ca gokulambuja-dṛśāṁ kulam antareṇeti tās tu stutā ity arthaḥ | āśaṁsayeti tādṛśa-krama-līlā-sādhyatvena rasa-viśeṣāsvādanāya sarva-śaktitāṁ sarveśvaratām apy anādṛtya tad-upayukta-līlāṁ pravartitāḥ | sva-sva-pati-gṛham anuvartatāḥ parās tu kṛṣṇa-mātra-pati-parāyaṇā sva-sva-pitṛ-gṛham ity ādi |

atredaṁ vicāryate—śruti-smṛti-śrī-bhāgavatānāṁ khyātatayā śrīman-madhvācārya-śrī-rāmānujācārya-śrī-vallabhācārya-caraṇair vivṛtānāṁ śrī-bhagaval-līlānāṁ māyikatvaṁ kiyad-dina-sthāyitvaṁ yat paunaḥpunyena śata-vṛttitayā kaṇṭha-raveṇaivācāte | tatraivaṁ pṛcchāmaḥ tat kim aindrajālika-kāryatvād indrajālavan māyikaṁ kiṁ vā ajñāna-kalpita-śukti-rajatavad bahiraṅgāyāḥ māyākhyāyāḥ śakteḥ kāryam | athavā, līlā-śakti-kṛtaṁ sarvam |

nādyam, aindrajālikasya nayanādeḥ pṛthaktvena sāvadhānatayā sthitasyānyadīya-vyāmohanārtham eva tat-tat-kṛteḥ prakaṭam abhūt, na tu svasya tad-āviṣṭatvaṁ prakṛte tu nāyikānāyakayor ubhayor ubhayor api tatra tatrāviṣṭatā bhavataiva suprathitaiva | nāpi dvitīyaṁ yatra yatra śrī-kṛṣṇa-līlā tatra tatra māyā-sambandhābhāvāt | māyā paraity abhimukhe ca vilajjamāneti [bhā.pu. 2.5.13] dvitīya-skandha-siddhāntitvāt | vaiṣṇava-toṣiṇyāṁ yaśodā-mohana-rāsādi-līlāyāṁ tathaiva samāhitatvāt | śrī-bhagavat-sandarbhe ca śriyā yukta ity asya vyākhyāne’ntaraṅga-bahiraṅga-śaktyor avatāraṇānantaraṁ pūrvasyāṁ bhagavati vibhuty ādi vismṛti-hetu-mātṛ-bhāvādi premānanda-viśeṣa ity uktatvāt | na ca tasyās tasmin bhāve tathā vismṛti-hetutvam iti vācyam | vibhutvādi mātṛ-bhāvādi iti dvayor apy ādi-śabda-grahaṇāt sarveṣv eva raseṣu tathā vismṛti-premānanda-mayair āvaśyakatvāc ca |

nāpi tṛtīyaṁ līlā-śakteḥ svarūpa-śaktitvāt | svarūpa-śakti-prakāśitatvasya nityatvasya ca mitho hetumattvā jñeyeti bhagavat-sandarbhe na vidyate yasya ca [bhā.pu. 8.3.8, bha.sa. 49] iti gajendra-mokṣaṇīye padye vyākhyānatvāt |

nanu kāsāṁcid eva līlānāṁ māyikatvaṁ vayaṁ manyāmahe na tu sarvāsām eva | paroḍhaupapatyos tu kaṇṭha-raveṇaiva vadāmo’nyāsāṁ kāliya-damanādi kāsāṁcit pracchannatayā bhakta-hṛdaya-vyākulīkaratva-prākṛta-miśratvādi-doṣa-darśanāt avatāra-līlāyā asārvadikatvāt kādācitkatvāc cet tathātve paryavasānaṁ syāt | astu nāma aprakaṭe bhoga-nāmni nitye dhāmni svārasikī mantramayī bhedābhedābhyāṁ nityatvena nitya-sthitvena nitya-līlā virādānta eva tābhyām iva sarvābhīṣṭa-siddhir bhaviṣyaty evety alam anayāvatāra-līlayā | satyaṁ satyaṁ evaṁ cet tarhi sthālī-pulāka-nyāyena sarvāsām eva līlānām asatyatvam eva kathaṁ na syāt ? bhoḥ! syād eva yataḥ kaṁsa-vadhāt prācīnānām iti vyākhyām tat pratyākhyānāt līlātva-hānāc cety uktatvāc ca |

kiṁ ca ekā nityā aparā avatāra-līlātvenoktā | ato nityānuyogitayā anityatvam uktam eveti parāmṛśya sādhubhiḥ bhogo nitya-sthiti-līlāyānusaṁharate kadāpy anena padma-purāṇīya-vacanena līlā-mātrasyaiva tathātvaṁ kṛṣṇa-sandarbhe darśitam eveti kiṁ piṣṭa-peṣaṇayā ?

nanu, dhanyāḥ stha bhoḥ dhanyāḥ, yataḥ śrī-kṛṣṇa-sambandhi-līlā-jātaṁ kadācit satyatvena kadācid asatyatvena kadācin nityatvena ca vyāharatha | tatrāpi kadācit kāsāṁcit kadācit sarvāsām eveti bhavad-āśaya evāsmābhir durbodhaḥ | na ca paroḍhopapatitvaṁ bhavad-asammataṁ pratyuta paramābhīṣṭatvenaiva muhuḥ sthāpitatvāt nitya-loke’pi tayoḥ sthitiś ca bhavataiva sthāpite sati vada kathaṁ māyikatvaṁ vaktuṁ śakyate |

nanu paroḍhaupapatyor nāmāpi mayā aśīlīlatvāpara-paryāyatvāc ca noccāryate | yathoktaṁ patiś copapatir [u.nī. 1.10] iti vyākhyāyāṁ patiḥ puraḥ vanitānāṁ dvitīyas tu vraja-vanitānām iti | dvitīyas tv avatārāvasara eva ity ādinā dvitīya-śabdenaivoktaṁ, na tūpapati-śabdena upasaṁhitaṁ ca | atha proṣita-bhartṛkā ity atra hi yasya nāmāpy aślīlatayā noccāryate ity ādinā śrī-kṛṣṇa-sandarbhe [177] tu mat-kāmā ramaṇaṁ jāram [bhā.pu. 11.12.13] ity asya vyākhyātavyaṁ tad evam evoktam— tam eva paramātmānaṁ jāra-buddhyāpi iti jāra-buddhyā saheti[[18]](#footnote-19) yā jāra-vādinaḥ kalpanā sā tv asatyaiva anarhatvādinā | tathātva pūrvāparānanusandhāyinam atrety atra dharma-vyatikramo dṛṣṭa ity abhyupagamavānaṅgīkṛtye’pi tāsāṁ rājānūdita-bahirmukha-mata-tat-para-dāratve paritoṣam aprāpya tad api khaṇḍayan siddhāntāntaram āha—gopīnām ity ādibhir ākraṣṭuṁ ceti | tat kathaṁ mayā nitya-līlāyāṁ tasya sthitr vaktavyā ? uktaṁ ced upanyasyatāṁ pūrvāparānanusandhāyin ! śṛṇu sāvahitatayā bhakti-sandarbhe rāgānugā-prakaraṇe kāmād dveṣād ity asya vyākhyāyāṁ parakīyopapatyor nirdūṣaṇatve yathā bhavatā sthāpitaṁ tat sarvaṁ pūrvam eva darśitaṁ viśeṣatas tatraivānte--śrīmad-uddhavādīnāṁ param api śrī-gopī-sadṛśa-bhāva-lipsā[[19]](#footnote-20) śrūyate— etāḥ paraṁ tanu-bhṛto bhuvi gopa-vadhvaḥ [bhā.pu. 10.47.51] ity ādau | kiṁ bahunā śrutīnām api tad-bhāvo bṛhad-vāmane prasiddhaḥ |

kiṁ bahunā, śrutīnām api tad-bhāvo bṛhad-vāmane prasiddhaḥ yatas tatra śrutayo’pi tad-gaṇāntaḥ-pātino babhūvur nitya-siddha-gopikā-bhāvābhilāṣiṇyaḥ satya iti prasiddhir ity ādi tathaiva śrutibhir api śrī-kṛṣṇa-nitya-dhāmni tā dṛṣṭā iti | bṛhad-vāmane prasiddham iti tat-praghaṭṭakaś ca kṛṣṇa-sandarbhe, yathā—

ānanda-rūpam iti yad vidanti hi purāvidaḥ |

tad-rūpaṁ darśyāsmākaṁ yadi deyo varo hi naḥ ||

śrutvaitad darśayāmāsa sva-lokaṁ prakṛteḥ param |

kevalānubhavānanda-mātram akṣaram avyayam ||

yatra vṛndāvanaṁ nāma vanaṁ kāma-dughair drumaiḥ |

manorama-nikuñjāḍhyaṁ sarvartu-sukha-saṁyutam ||

yatra govardhano nāma sunirjhara-darī-yutaḥ |

ratna-dhātu-mayaḥ śrīmān supakṣi-gaṇa-saṅkulaḥ ||

yatra nirmala-pānīyā kālindī saritā varā |

ratna-baddhobhaya-taṭā haṁsa-padmādi-saṅkulā ||

śaśvad-rāsa-rasonmattaṁ yatra gopī-kadambakam |

tat-kadambaka-madhyasthaḥ kiśorākṛtir acyutaḥ || iti |

na ca tā gopānāṁ patnyo na bhavanti, kint gopa-jāti-striya iti vācyam | agre vedānāṁ,

yathā tval-loka-vāsinyaḥ kāma-tantreṇa gopikāḥ |

bhajanti ramaṇaṁ matvā cikīrṣājaninas tathā ||

iti prārthanānantaraṁ bhagavatā prārthanānurūpa-vara-dānāt | yathā, jāra-bhāvena susnehaṁ sudṛḍhaṁ sarvato’dhikam ity ādi | govinda-vṛndāvana-nāmni bṛhad-gautamīye śrī-kṛṣṇasya śrī-mukha-vākyasya śrī-kṛṣṇa-sandarbhe pramāṇitatvāt | tad yathā—idaṁ vṛndāvanam ity ārabhya—

atra yā gopa-patnyāś[[20]](#footnote-21) ca nivasanti mamālaye |

yoginyas tā mayā nityaṁ iti ma vātra vyākhyāntarāvakāśa-leśo’pi |

patyur no yajña-saṁyoge iti pāṇiny-anuśāsanāt patnī tat-kartṛka-yajñasya phala-bhoktrīti siddhānta-kaumudī-nirukteś ca |

nanu sarvam etad āsvīkurmahe, yadāprakaṭa-prakaṭayor aikya-rūpeṇaiva tat-tal-līyāyā nitya-sthiter evāsmad-vacanam eva prāśyāmo nānyathā tad api śrutvā na vismarata, yathā śrī-kṛṣṇa-sandarbhe eka-saptaty-uttara-śatatame vākye tad evaṁ svārasikī aprakaṭa-līlā darśitā | athāprakaṭa-līle dve apy artha-viśeṣeṇāha—

gopīnāṁ tat-patīnāṁ ca sarveṣām eva dehinām |

yo 'ntaś carati so 'dhyakṣaḥ krīḍaneneha deha-bhāk || [bhā.pu. 10.33.35]

ata antaḥ-sthitaṁ[[21]](#footnote-22) yathā syāt tathā gopīnāṁ tat-patīnāṁ tat-patiṁ-manyānāṁ krīḍana-deha-bhāk san teṣām eva gokula-yuvarājatayā adhyakṣaś ca san yaś carati krīḍati sa eva prakaṭa-līlā-gato'pi bhūtvā sarveṣāṁ viśva-vartināṁ dehinām api krīḍana-deha-bhāk san teṣāṁ pālakatvenādhyakṣo'pi san carati | tasmād anādita eva tābhiḥ krīḍā-śālitvāt siddhāv atra chakti-rūpāṇāṁ tāsāṁ saṅga eva stuta[[22]](#footnote-23) eva para-dāra-doṣo'pi nāsti |

etat-padya-vyākhyānaṁ gopāla-campū-madhye ca antaraṅgān prati tv ayam arthaḥ—

gopīnāṁ kāścid vyūḍhāḥ kāścid avyūḍhā iti dvidhātra prasiddhā[[23]](#footnote-24) vastutas tu nitya-siddhānāṁ sarvataḥ śreyasīnāṁ preyasīnām anyāsām api nānā-bhāva-samṛddhānāṁ kumārī-taruṇī-vṛddhānāṁ, tathā yathā-sambhavaṁ tāsāṁ[[24]](#footnote-25) tad-upalakṣitatayā kumāra-tatīnāṁ[[25]](#footnote-26) sarveṣām api tad-eka-jīvānāṁ jīvānāṁ[[26]](#footnote-27) yāni tat-tad-upacitatā-vistārāya[[27]](#footnote-28) tadīya-krīḍā-sādhana-dehāni, tad-āyattaḥ[[28]](#footnote-29) sann antaḥ-śabdābhihite mahite jagan-netrād antarhite sadābhave sva-vaibhave yaś carati krīḍati | sa eṣa evādhyakṣaḥ kadācij jagat-pratyakṣaḥ san krīḍati | tasmān nija-preyasībhiḥ samam anādita eva mithunateti kathanād aupapatyaṁ nopapatty-arham, kintu parama-vyomādhipa-lakṣmī-nārāyaṇavad dāmpatyam eva tad-arhaṁ bhavatīti |

kiṁ ca sarvair jñāta-śrī-kṛṣṇa-viṣayaka-śakty-anantaraṁ yadi tāsām anya-bhartṛkātvaṁ vraje mithyātvena vyaktaṁ syāt tadaiva jugupsā-vyatyayena rasaḥ sampadyate, tasmād vraja-sabhāyām api navyam ity ādinā tad-durvādasya paurṇamāsī-devyor dvārā yat samādhānaṁ vihitaṁ tad api mahān avihitam eva viprādi-sākṣika-śrīman-nandādi-bandhu-varga-samādhāna-pūrvakaṁ pitṛbhir anya-gopebhyo vitīrṇatvāt yadi cobhayam ubhayam arpitayo’nugānāṁ śśrīman-nandādīnāṁ samakṣam eva tad-udvāho niṣpannaḥ tarhi punar anya-kartṛka-vacanād iva tat sarvaṁ tair eva kathaṁ mithyeti pratīyatām | na ca bhrāntā kartā pratyakṣīkṛta-padārthaḥ padārthāntaratvena brahmaṇāpi grāhayituṁ na śakyaḥ | kṛta-niścayasya tasya svasmin prāmāṇya-niścayān ca yathā kathañcid devyā vacanena samādhātavyam | tathāpi punar uddhāhaya sarvathā tad-asammatir eva bhāvayitvā vā devyā sva-kalpita-gopīnāṁ darśanayā sarveṣām eva bhrānti-dūrīkaraṇāya tābhiḥ saha śrī-kṛṣṇena vivāhe śrī-vraja-rājasya sammatiḥ syād eveti vaktuṁ yujyate | svayam eva niṣpādita-pūrva-vyavahārasya māyāyā vacanād evāpramāṇīkartuṁ aśakyatvāt | na ca kṛṣṇena parameśvaratvāt tad-doṣāṇām agrahaṇāt strī-ratnāni svīkṛtāny eveti vācyam | pūrvāvatāre naiva dāśarathinā jānakyāḥ kṛta-parīkṣāyā api rajaka-mukhād durvāda-śravaṇa-mātrād iva parityāgāt |

nanu, tad-avatāras tathaiva maryādā-paratvam eva tasyāsīt | asya durlīla-śekharatā tan-maryeva sarvās līlāsu prasiddhaiva | satyam | śrī-kṛṣṇasya maryādā-paratā paratā svayam eva na kaiścid dṛṣṭā, api muhuḥ sthāpyate cet svayam evedānīṁ punar durlīlatāṅgīkriyate | iṣṭāpatir asmākīnaiva | etāvatā kaṣṭa-kalpanena na kim api prayojanam | yathā-sthitam evāstu tat sarvam ity alaṁ vistareṇeti dik |

yat tu muny-ādinā satyatve vyaktīkṛtās tā gopyaḥ svarūpeṇa ramaṇaṁ prāpur māyā-kalpitā gopyas tu sva-sva-patim ity eva śrī-bhagavat-saṁmatam | dṛśyate ca saṁjñā-chāyādivat kalpanāyām eva vyaktatvam eva pariṇāmaḥ sarvatra ity uktam | tena svasya kāruṇyam eva vyaktīkṛtam | pūrvaṁ yadā yadā tāsāṁ vrata-lopa-prasaṅga-prāpta āsīt tadā tadaiva māyaiva samādadhāt | anena sarvāsv eva śrī-kṛṣṇena bhavan-mate pariṇītāsu satīṣu pūrva-voḍhāro gopa-saṁjñā-gṛhastha-nāśāt kiṁ kuryur iti parāmṛśyānukampayā māyikyo gopyas teṣāṁ bhāryātve bhagavan-mata-jñena bhavatā nirdiṣṭatvāt | na ca tāsāṁ voḍhāro gopāḥ yathā kathañcit pravalāyām eva māyikī gopīs tebhyaḥ samarpya pratāritāḥ | antato’prakaṭa-mayīm āgamana-kāle te sarva eva vyāpāditā iti vācyam | śrī-bhāgavatāmṛta-dhṛta-padma-purāṇīya-gadyeṣu—atha tatrasthā nandādayaḥ sarve janāḥ putra-dāra-sahitāḥ paśu-pakṣi-mṛgādayaś ca vāsudeva-prasādena divya-rūpa-dharā vimānam ārūḍhā parama-vaikuṇṭha-lokam avāpur [PadmaP 6.252.28] ity ukteḥ sarveṣām evāviśeṣeṇa vraja-vāsi-putra-dārādi-sāhityenaiva tad-ārohaṇasya sammatatvāt |

kiṁ cātraiva sandihānāḥ smaḥ | ekasminn eva grāme dvayor api sārvadika-sthitau satyāṁ mātara-pitarādīnāṁ śvaśrv-ādīnāṁ vā kīdṛśo vyavahāraḥ samajani | dvayor nāma-rūpāder bhedābhāvāt patibhiḥ saha saṅge sati apatyāder avaśyaṁ bhāvitvāt | tat-tad-vyavahāra-nirvāhaṇāya pitrādīnāṁ satyatve māyikatve ca yugapad vidyamānatāyāḥ āvaśyakatvāt etair yādṛśaṁ sarasāvahatvaṁ nirvyūḍhatair etad vicāryate na veti | na cāpatyādir na bhāvī lakṣmyā iveti vācyaṁ lakṣmīr eva sītātvenāvatīrṇo viprādi-sājñikatayā mātṛ-pitṛbhyāṁ vitīrṇā satī prajāḥ sute’smaiva evaṁ pārvatyāpi pratyuta lokaval līlā-kaivalyāt tad-abhāve’māla-rūpatā loka-śāstra-prasiddhā iti bahava eva pallakṣāḥ satīty avaner anulokta-saṁjñā cchāyā-dṛṣṭāntaś cātra na saṅgacchate | chāyāyā api sūryānyadīyet sambhogābhogābhāvāt bhavatā tu tat-tan-nāma-rūpatayā sarvathā abhinnās tā gopebhyo vitīrṇā ity etad-aṁśasya tato’pi vailakṣaṇyāt anena rāvaṇa-ruddha-sītāpi vyākhyātā | ye ca lalita-mādhavīya-prakriyāṁ samṛddhimati mūlodāharaṇa-dṛṣṭam adṛṣṭaṁ vidhāya tad-udāharaṇatve sakhyas tā militā iti svābhimatatvena uktā vācā yukte vilāsaḥ so’py avicāratayaiva yata ujjvala-nīlamaṇau granthe krīḍā-śayānusāriṇyāṁ ṭīkāyāṁ vyākhyātaṁ, yathā—

durlabhālokayor yūnoḥ pāratantryād viyuktayoḥ |

upabhogātireko yaḥ kīrtyate sa samṛddhimān || [u.nī. 15.206]

asyārthaḥ—viyuktayor virahiṇyor yūnor nāyikā-nāyakayor eva pāratantryād dhetor eva durlabhā lokayor ya upabhogas tasyātireka ādhikyaṁ sa samṛddhimān sambhogaḥ kīrtyate sampannādi-sambhoge durlabhe bhoge durlabhālokatvasya dvayoḥ pāratantryaṁ na kāraṇaṁ kintu ekasyā nāyikāyā eva, tasyā hi śvaśrū-patiṁmanya-pitrādīnām adhīnatvaṁ tair vāryamāṇatvaṁ na tu nāyakasya śrī-kṛṣṇasya tasya hi sva-pitrādīnām adhīnatve’pi na taiḥ strī-prasaṅge vāryamāṇatvaṁ, nāyikāyāḥ śvaśrū-patiṁmanyādibhiś ca vāryamāṇatve’pi na teṣām adhīnatvam | atra tu dagdhaṁ hanta dadhānayā [u.nī. 15.207] iti, tavātra parimṛgyatā [u.nī. 15.208] ity udāharaṇa-dvaye dvayor eva rādhā-kṛṣṇayor lalita-mādhavokta-kathānusāreṇa rukmiṇyā adhīnatvaṁ vāryamāṇatvaṁ ca | evaṁ cādhīnatve vāryamāṇatva-hetuke daurlabhye saty upabhogādhikyaṁ yukti-siddham eva | tad-ādhikyaṁ lalita-mādhava-kathāyām eva draṣṭavyam | pāratantryāpadopādānād viyuktayoḥ pāratantrya-rāhityādarśanāt pratyuta pāratantrya-parama-bādhitvam eva tat-kathāyām eva dṛṣṭam | yatra datta-śapathāpi nava-vṛndāpi rahasyaṁ vaktuṁ na prabhavatīti | pāratantryādi-hetoḥ viyuktayor ity artho’pi nātra ghaṭate | viyuktayor iti viyogo’yaṁ sudūra-pravāsa-bhavo’vaśyaṁ vyākhyeya eva | sa ca sudūra-pravāso mathurāgamana-rūpa eka eva | tatra pāratantryād iti kāraṇopādānam avyāvṛttikam akiñcitkaram iveti |

kiṁ cāyaṁ samṛddhimān sambhogo lakṣaṇodāharaṇa-dṛṣṭyā lalita-mādhavayokta-kathā-krameṇa prakaṭa-līlāyām eva tatrāpi sakṛd eva bhavati | nityatvaṁ tv asya prāk pradarśitam eva | evaṁ ca sudūra-pravāsānte dāmpatye satya-pāratantrye evaṁ samṛddhimān saṁkṣipta-saṅkīrṇa-sampannā eva aupapatye iti vyākhyā prasiddhir naiva grantha-kṛd-āśaya-sparśinīti buddhyate | pāratantryābhāva eva dāmpatya eva samṛddhimān iti yadi teṣām āśayas tarhi sakhyas tā militā iti spaṣṭam eva pāratantryābhāva-dāmpatya-rūpaka-padyam anudāhāryaṁ—dagdhaṁ hanta iti, tavātra parimṛgyatā ity aupapatya-pāratantrya-mayaṁ padya-dvayaṁ katham udāharaṇatvenopanyastam |

tadā hi vivāha-prasaṅga eva nāsti, sūrya-dattā satrājitaḥ kanyaivāham ity abhimānavatyāḥ śrī-rādhāyāḥ śrī-kṛṣṇe pūrvavad aupapatya-bhāve eva | pāratantryasya tu tadānīṁ paramāvadhiḥ spaṣṭa eveti kriyānapahnavo vidheyaḥ |

nanu sakhyas tā ity ādau kim ataḥ paraṁ kartavyam atrāsti me iti vṛndāvanaiśvarya-vākyena pāratantryābhāva-maye dāmpatye evānanda-viśeṣa evāvasīyate | maivaṁ, tatraiva tad-anantaram api tayā punaś coktaṁ—

yā te līlā-rasa-parimalodgāri-vanyāparītā

dhanyā kṣauṇī vilasati vṛtā māthurī mādhurībhiḥ |

tatrāsmābhiś caṭula-paśupī-bhāva-mugdhāntarābhiḥ

saṁvītas tvaṁ kalaya vadanollāsi-veṇur vihāram || [la.mā. 10.38]

ity anena gopa-patnībhiś caṭulābhis tvam api abhisārārthaṁ veṇu-vādana-paraḥ san vihāraṁ kuru tvety eva prārthanāyāḥ saumānāt tādṛg evāpatye dvārakāyāṁ mano’nuraktatā jātā | tataś ca śrī-kṛṣṇenāpi tathāstv iti varo dattaḥ |

nanu kathaṁ grantha-kṛdbhiḥ nava-vṛndāvane vraja-sundarīṇāṁ vivāho varṇitaḥ ? yadi ca varṇitaḥ tarhi kadācit kalpe dantavakra-vadhānantaraṁ tatrānukto’pi tāsāṁ vivāho’smad-yuktyābhyupagantavya eva syāt | satyaṁ dvārakāyāṁ tāsāṁ vivāho na niṣpramāṇika eva | yad uktaṁ padma-purāṇīya-dvātriṁśad-adhyāya-kārttika-māhātmye kaiśore gopa-kanyās tā yauvane rāja-kanyakāḥ iti | skānda-prabhāsa-khaṇḍe ca gopy-ādi-māhātmye—ṣoḍaśaiva sahasrāṇi gopyas tāḥ samāgatāḥ iti | ataḥ pūrṇatamasya vṛndāvana-nāthasyaiva dvārakā-nātho yathā pūrṇa-rūpā rukmiṇyāyās tāsāṁ vivāhaḥ samucita eva | na tu pūrṇatama-dhāmni vraja-bhūmau varṇayituṁ śakyaḥ | samarthāyāḥ eva rateḥ samñjasastvāpatteś caṭula-paśupī-bhāva-mugdhety ādi prārthanā-prātikūlyāc ca | viśeṣaś ca ujjvalasya navīna-ṭīkāyāṁ draṣṭavya iti dik |

tasmād grantha-kṛtām anusāriṇāṁ teṣām api ayam evāśayo lakṣyate | sarva-dṛg-aiśvaryaḥ śrutayo’pi nitye dhāmni gopa-patnī-parivṛtaṁ rāsa-vilāsinaṁ śrī-kṛṣṇaṁ dṛṣṭvaiva tāsām anugatā bhūtvaivāpur iti tair eva nirdhāritatvāt |

nanu, smṛtam etat sarvam | kintu kaṁsa-vadhāt prācīnānāṁ līlānāṁ kā gatiḥ kalpanīyā ? tad ucyatām | ucyate, tad-artham api pramāṇāntarāṇi nānveṣaṇīyāni kintu bhavat-pramāṇita na vidyate yasya ca ity ādi padye yasya śrī-kṛṣṇasya traikālikīnāṁ sarvāsām eva līlā-mātrāṇām aviśeṣeṇa aprākṛtatve svarūpa-śakti-prakāśitatve śrī-bhagavat-tattva-tad-dhāmnāṁ ca parikarāṇāṁ ca prakāśānantyāt janma-karma-lakṣaṇāyās tasyās tathānantye ananta-brahmāṇḍa-gatatvena sarvadā virājamānatve manasāpy agocare svarūpānanda-vilāsa-mātratve sati nityatvaṁ pramāṇaṁ darśayāmi | tasmād ayam artha ity ārabhya yasya tu sarvadā svarūpasthatvāt manasāpy agocaratvāt prākṛtatvāni janmādīni na vidyante tathāpi yas tānī acchati prāpnoti tasmai nama ity uttara-ślokasthenānvaya ity ādi |

nanu, prāpnotīty ukte kadācitkatvam apy upagamyate tatrāha anu kālaṁ nityam eva prāpnoti kadācid api na tyajati ity arthaḥ | svarūpa-śakti-prakāśitatvasya nityatvasya ca mitho hetu-hetumattā jñeyā |

nanu kathaṁ janma-karmaṇor nityatvaṁ te hi kriye kriyātvaṁ ca prati nijārambha-parisamāptyām eva siddhyatīti te vinā svarūpa-hānyāpatteḥ, naiṣa doṣaḥ | bhagavati sadaivākārānantyāt prakāśānantyāt janma-karma-lakṣaṇa-līlānantyāt | ananta-prapañcānanta-vaikuṇṭha-gata-tat-tal-līlā-karmaṇor atha sā yāvat samāpyante vā tāvad evānyatra prārabdhā bhavantīty evaṁ śrī-bhagavati vicchedābhāvāt nitye eva te janma-karmaṇī vartate tatra te kvacit kiñcid vailakṣaṇyenārabhyete kvacid aikya-rūpeṇeti jñeyam |

(page 67 to 73)

[bha.sa. 49]

viśeṣeṇa bhedād viśiṣṭaikyāc ca eka evākāraḥ prakāśa-bhedena pṛthak-kriyāspadaṁ bhavatīti citraṁ bataitad ekena vapuṣety ādau pratipāditam | kriyā-bhedāt tat-tat-kriyātmakeṣu prakāśa-bhedair apy abhimāna-bhedaś ca | tathā saty ekatraivātra līlā-krama-janita-rasodbodhaś ca jāyate |

nanu kathaṁ te eva janma-karmaṇī vartete ity uktam | pṛthag-ārabdhatvāt | anye eva te ucyate kāla-bhedenoditānām api samāna-rūpāṇāṁ kriyāṇām ekatvam, yathā śaṅkara-śārīrake dvir go-śabdo’yam uccārito na tu dvau go-śabdau iti pratīti-nirṇītaṁ śabdaikatvaṁ tathāpi dviḥ pākaḥ kṛto’neneti | dvidhā-pākaḥ kṛto’neneti pratītyā bhaviṣyati ato janma-karmaṇor api nityatā-yuktaiva | ata evāgamādāv api bhūta-pūrva-līlopāsanā-vidhānaṁ yuktam | tathā coktaṁ mādhva-bhāṣye—paramātma-sambandhitvena nityatvāt trivikramādāv apy upasaṁhāryatvam iti | anumataṁ caitac chrutvā yad gataṁ yad bhavac ca bhaviṣyac ca ity anayaiva | upasaṁhāryatvam upāsanāyām upādeyatvam ity arthaḥ | tat tasya janmana aprākṛtatvāt tasmād vilakṣaṇatvaṁ prākṛta-janmānukaraṇatvenāvirbhāva-mātratvam, kvacit tad-anukaraṇena vā | ajāyamāno bahudhaiva jāyate iti śruteḥ | tathā devakyāṁ deva-rūpiṇyāṁ viSNuḥ sarva-guhāśayaḥ [bhā.pu. 10.3.8], satyaṁ vidhātuṁ nija-bhṛtya [bhā.pu. 7.8.17] ity ādi ca | tathā karmaṇo vailakṣaṇyaṁ svarūpānanda-vilāsa-mātratvam | tad yathā lokavat tu līlā-kaivalyam [Vs 2.1.33] ity ādi |

nanu, etat sarvaṁ bhavat-pramāṇitam eva bhavat-pramāṇaṁ kintu lalita-mādhavokta-paurṇamāsī-gārgyoḥ saṁvādodita-bhāvikatvasya ko vā pratīkāraḥ | tato’py adhikaṁ sarvopamardaka-vidagdha-mādhave paurṇamāsī-nāndīmukhyāḥ saṁvāde abhimanyunā vivāhasya mithyātvam eva niścitya etat-pakṣasya mūlotkhāta eva kṛto’sti | tathāpy upāyaś cintanīyaḥ | no ced varṇita-caryeti sā līlā māyikatve paryavasyati eva grantha-kṛdbhis tathātve svasyābhimatasya niścitatvāt | atra brūmaḥ—śrīmad-grantha-kṛdbhis tatra—ṇūṇaṁ goaṇādi go ehi candāalī pyahudīṇaṁ ubbāho māyāe niccāhido ity evoktam |

nanu, bhramādi-śabdena mithyārpitaṁ vā na ca māyā-śabdasya bahiraṅgāyāḥ śakter eva vācakatveti vācyaṁ śrī-bhagavat-sandarbhe [49] na vidyate yasya ca [bhā.pu. 8.3.8] iti padya-vyākhyānaṁ māyāyāḥ svarūpa-śaktitve pramāṇitatvāt | tad yathā—

svarūpa-bhūtayā nitya-śaktyā māyākhyayā yutaḥ |

ato māyāmayaṁ viṣṇuṁ pravadanti sanātanam || iti śruteḥ[[29]](#footnote-30) |

ātma-māyā tad-icchā syāt iti saṁhitātaḥ |

triguṇātmikātha jñānaṁ ca viṣṇu-śaktis tathaiva ca |

māyā-śabdena bhaṇyate śabda-tattvārtha-vedibhiḥ || iti śabda-mahodadhiḥ[[30]](#footnote-31) |

māyā vāyunaṁ jñānam iti nirghaṇṭor ity ādi | tataś ca durghaṭa-ghaṭanā-paṭīyasyā yoga-māyayā udvāha-nirvāhas tayā

devakyāṁ devakī-rūpiṇyāṁ viṣṇuḥ sarva-guhāśayaḥ |

āvirāsīd yathā prācyāṁ diśy uDurāja-puṣkalaḥ || itivad bodhavyaḥ |

prastute ca jagan-nistārāya śrī-kṛṣṇasya yaśo vistārāya ca līlā-granthas tādṛśair mahā-kāruṇikair varṇitaḥ | sā cet aparāmarśān māyātve kalpyate tarhi teṣu vipralipsutāṁ līlāyām asatyatāṁ ca samāropya aihikāmuṣmikaṁ kalyāṇaṁ svasya sādhanīyam eva vādibhiḥ | tataḥ svarūpa-śakti-prakāśitatvāt sarvās tā līlā nityā eveti sarvaṁ sustham |

kiṁ ca, vidagdha-mādhava-stha-paurṇamāsī-nāndīmukhyoḥ saṁvāde—**nāndi:** bhaavadi, jasodā dhattīe muhurāe appaṇo ṇattiṇī rāhiā goula-majjhe āṇia jaḍilā-puttassa ahimaṇṇuṇo hatthe ubbāhidā tti, ṇāṇūṇaṁ tu maṇirccisi saṁbuttā | jaṁ esā goula majje āṇīdā[[31]](#footnote-32) [vi.mā. 1.27] ity āder eva pāṭhaḥ |

nanv asya ito’py adhikas tathaiva grantha-kṛtāṁ śrī-hasta-likhita-pustakeṣu dṛṣṭatvāt | adyāpi tāni pustakāni śrīman-madana-gopāla-govinda-deva-rādhā-dāmodarāṇāṁ pustakāgāreṣu anyatrāpi virājante | tasmāt—ubbāhidā tti | itaḥ parantu maṇirccitābi adīsan paurṇatasyaiva hetoḥ nāndī kadhaṁ bia paurṇa vihasya tad-vacanārthaṁ yoga-māyayā mithyaiva pratyāyitaṁ tad-vidhānām udvāhādikaṁ nitya-preyasya eva khalu tāḥ kṛṣṇasya nāndī saharṣam ity etat-paryantaṁ kenacit svābhimata-pratipādayiṣayān prakṣipya mithyaiva pratyāyitam iti | tena prakṣipta-pāṭhena na śaṅkā paṅkilā vidhātavyā svadhīḥ sudhībhir ity eva dheyam |

paraṁ ca yady ayam eva pāṭhaḥ prācīna-pustaka-stho’bhaviṣyat tadā lalita-mādhavīya caṁdāalī pyadudīṇa ubbāho māyāe ṇiccāhido ity eva sarvatra sva-grantheṣu taiḥ pramāṇitam | amum api vidagdha-mādhava-prasaṅgam atyanta-suspaṣṭaṁ mithyā-vācakatve te’vaśyaṁ prāmāpayiṣyat ity api parāmṛśyaṁ yad āhuḥ yadi svayaṁ śrī-kṛṣṇena sā līlā avatārāvasara eva dināni katicit kasmaicid āsvāda-viśeṣāya sarvajñatā sarva-śaktitāṁ sarveśvaratām api anādṛtya tad-upayuktāṁ līlā-śaktim evāvatāritānāṁ nitya-preyasīnāṁ tāsāṁ para-dāratva-bhrameṇa yathā rasasya vidhiḥ prakāra-viśeṣaḥ sambhavati tathā nitya-līlā vismārya prakaṭīkṛtānām ity ādi, tatrāpi etad uktaṁ bhavati yadyapi nirvighne’pi sambhoge rasatā bhavaty eva tathāpi na vinā vipralambhena sambhogaḥ puṣṭim aśnute [u.nī. 15.3] iti bharata-nyāyenāpekṣita-vipralambhaś ca tal-līlā-vaicitryam udvahan bhavati vaicitrī ca jāyā-patnyor itaḥ paraṁ nāsti | aj jāyā-patyor eva sator līlā-śaktyā janmāntara-vaśād vismṛta-tad-bhāvayor mithyaivānyatra pratyāyita-jāyā-vivāhayor yā pratikṛti-kalpanādyāvacite patiṁ-manye loka-dharma-maryādāṁ samullaṅghayan kena rāgeṇa rahasi paraspara-militayor nirantara-śaṅkayā jāta-daurlabhyayoḥ kadācij jāte patyus tu dūra-pravāse milana-yuktim asambhāvayatos tato jāte’pi katham api sambhoge līlā-śaktyaiva vyañjita-dāmpatyayoḥ parama-sukha-camatkāra iti ca | kṛṣṇa-sandarbhe ca na ca dāmpatye prakaṭe bahu vāryate ity ādi bharatādy-anusṛta-nivāraṇādy-abhāvād rasa-niṣpattir na syād iti vācyam | tasya nivāraṇaṁ khalu bhayena tāvat sarvātiśaya-sāmarthyāt kintu lajjayaiva | lajjā ca kula-kumārāṇāṁ sva-strī-sambandhānumitāv api jāyate | kim uta parama-lajjādi-guṇa-nidhānasya vraje nava-vayaḥ śīlatām evāvyañjatas tasyeti | kintu bahu-patnīkatve mātrādibhir mithas tābhir api saṅgasyānabhīṣṭatvāt svata eva nivāraṇaṁ pracchanna-kāmukatvaṁ ca syād ity ādi |

atra vadāmaḥ—ādau neṣṭā yad aṅgini ity asyārtho grantha-kṛd-abhimato, yathā śṛṅgāra-rase pāpādi-śravaṇāśaṅkayā paroḍhā neṣṭā tad gokulāmbuja-dṛśāṁ kulaṁ vinā jñātavyā | kutaḥ ? rasika-maṇḍala-śekhareṇa kaṁsāriṇā avatāritānāṁ prakaṭīkṛtānāṁ kena hetunā atra rase yo vidhiḥ pravartanā tasya ā samyak stutyā hetunā prakaṭāprakaṭayor līlāyāḥ sthititve aikarūpyaṁ pūrvam uktam eva | ayam arthaḥ pūrvaṁ ko’pi saṁsārād uttitīrṣur imaṁ śṛṅgāra-rasaṁ nāsvādayata samprati tu etat-sambandhāt yāḥ śrutvā tat-paro bhaved iti vidhiś ca śukadevenāpi jīva-mātra-prativihitatva-nikṛta-kṛtyā bhoś caritārthāḥ prakṛtaṁ śṛṇuta | yasya līlā krama-sādhyā prema-rasa-viśeṣasyāsvādanāya nitya-siddhāni sarvajñatādīny anādṛtya vismya ca preyasyo’vatāritāḥ svayaṁ ca tathā sann evāvatīrṇaḥ sa eva niryāsatvena muhur nirdiṣṭaḥ tathaiva tat-paripoṣa ity api nirdhāritaḥ |

kiṁ ca, līlā-vaicitryaṁ ca jāyāpatyor iva sator līlā-janmāntara-vaśād vismṛta-tat-tad-bhāvayor mithyaivānyatra pratyāyita-jāyā-vivāhayor dharma-nirvāhottaraṁ mahā-pravāsānantara-samṛddhimati sambhoge ca jāte sati līlā-śaktyaiva vā śrī-kṛṣṇa-sandarbhokta ākāśādi-vāṇyāsūnyādinā devyā vyañjita-dāmpatyayoḥ punar vraje vivāhe niṣpaṇṇe parama-sukha-camatkāra iti ca niranāyi | ta eva punaḥ līlā-śakti-prerito’pi mithyātvena pratīta ity eva mucyate |

tatraivaṁ praṣṭavyāḥ sthaḥ | tasya svasya vā nitya-dāmpatyādīnāṁ vismṛtiḥ kiṁ līlā-śakti-niṣpādyā, jīvavad ajñāna-kalpitā avidyā kārya-rūpā vā ? athavā svecchayaivarasa-niryāsāsvādanāyāṅgīkṛtā ?

nādyaḥ pakṣaḥ, līlā-śakteḥ svarūpa-śaktitvāt svarūpa-śakti-prakāśitatvasya hetu-matteti sandarbhoktaṁ pūrvam eva likhitatvāt | tat-kṛta-vismṛter na kadāpy anityateti siddhāntitatvāt | kiṁ ca prīti-sandarbhokta-bhagavato vibhutvādi-vismṛti-hetur mātṛ-bhāva-premānanda-vṛtti-viśeṣaḥ, ata eva gopī-janāvidyā-kalā-preraka iti gopāla-tāpanī-śrutāv iti pūrvam eva prakāśitaṁ ca mātṛ-bhāvādi-tat-kṛtaṁ satyaṁ syād atrāpi kṛṣṇe tāsām upapati-bhāvaḥ | tāsu śrī-kṛṣṇasya parakīyābhāvaś ca satyo na bhavati māyikam iti kathaṁ vaktuṁ śakyam iti tair aparāmṛśyam |

nāpi dvitīyaḥ | īśvare avidyayājñānakādikasya sambandhasya śaṅkara-śārīrakādāv apy anuktatvāt | tatrāpi svayaṁ bhagavati tatrāpi vaiṣṇavaiḥ tathā vaktum anarhatvāt |

nāpi tṛtīye’pi bhavad-abhimata-siddhiḥ, yato’nyāsu sarvāsu eva līlā svarucyā rasasya sārāṁśasya svādanāya arthāt svayam āsvādayituṁ viśeṣato’rvācīna-bhaktān tasyāsvādanāyāḥ pātrīkartum urīkṛtyāyās tasyāḥ kadāpy arucyāsampṛktāyāḥ śrī-bhagavata icchā-śaktyaiva niṣpāditāyāḥ pūrvokta-yukter eva māyātve sātvatair girāṁ gocarīkartum ayogyatvāt | na ca brahma-mohana-kālīna-līlāveśavad ayam api vācyaḥ | tatrāpi brahmaṇādhikṛta-bhaktatve aiśvarya-pradhānatvāt | yathā-parikara-prasaṅgaṁ śrī-bhagavato’pi tad-anurūpasyaiśvaryāder evāvaśyaka-bhāvitvāt prastute tu mādhuryāviṣṭayoḥ sarvathā tato niṣkrānter anarhatvāt | uta evāyaṁ līlāveśaḥ premādhīna eva | tathātve vinigamake’prakaṭe kiṁ premābhāva eva yatas tatrānāveśaḥ avatāra-līlāyām eva syād iti | ato’tra līlā-veśa-śabdena bhavatā tad-ajñānam evocyate | tena vismṛta-tat-tad-bhāvateti tat-kṛtādhyāsena svarūpāsphūrtiḥ | yathā jīvasya dehāveśād ahaṁ sukhī duḥkhī kṛśaḥ sthūlaś cāsmi iti viparyāsas tathā prakṛte parasparānyadīyatva-bhāvanād guru-janād guru-jana-kṛta-vāraṇādinā kadācit samaye’navādhābhīṣṭatayā nānā-kleśa-bhāktvaṁ, ata eva svapnavat yathāvasaram ato dūrībhaviṣyaty eveti bhavad-abhiprāyo buddhyete | paraṁ tu jīvasya svato’jñāna-dhvaṁsaḥ kutrāpi na prathitaḥ śravaṇa-manana-nididhyāsanādinā, atha ca mahā-vākyānām upadeśena ca yadā tattvam asy ādinā, so’ham asmīti svarūpa-sphūrtyā ajñāna-dhvaṁsaḥ syāt tadaivātyantika-duḥkha-hāniḥ sukhāvāptiś ca jāyate eṣaiva mokṣatvena bhaṇyate | na kaścid upadeṣṭā na ca śravaṇa-mananādiś ca tat kenopāyena tato’jñāna-bandhān muktā iti cintayamāno’smi | na ca dvau vaktārau upadeśa-granthaś ca mayā vikhyāpinā eveti vācyaṁ teṣām arvāg-bhavatvāt tatra pramāṇābhāvāc ca tad-upayogitāyā abhāvāt | nahi māyāvādināṁ mate’pi yadyapi sarveṣāṁ vyavahāra-mārgāṇām evāsatyatvaṁ, tathāpi brāhmaṇādīnāṁ yasya yatra yādṛśo vyavahāra-samucito nirvyūḍho’sti tam anyathā kṛtvā yasya kasyacit stry-ādi yena kenacit gṛhītaṁ gṛhyate vā tasmāt tādṛśebhyo’py ayaṁ vilakṣaṇo navīna eva panthāḥ | na vāyaṁ na vā nitya-līlāyāṁ dāmpatyam eva avatāra-līlāyām api dantavakra-vadhānantaraṁ tad eveti vācyam | prakaṭāprakaṭayor api parakīyatvena pūrva-pramāṇitānāṁ sandarbhasya vyākhyānānām eva jāta-rūpakatvāt gopīnāṁ tat-patīnāṁ cety atra | atra yā gopa-patnyaś cety atra ca nahi bhavad-abhimate udvāhe kiñcid api pramāṇam asti ced ārṣaṁ tat syād bhavatā kiṁ notthāpitaṁ syāt pratyuta dantavakra-vadhānantarāgamana-prasaṅge padma-purāṇīya-padyeṣu bhavat-pramāṇiteṣu parakīyatvasyaiva niścayo niṣpadyate tad yathā—

kālindyāḥ puline ramye puṇya-vṛkṣa-samāvṛte |

gopa-nārībhir aniśaṁ krīḍayāmāsa keśavaḥ ||

ramya-keli-sukhenaiva gopa-veṣa-dharo hariḥ |

baddha-prema-rasenātra māsa-dvayam uvāsa ha || [PadmaP 6.252.19-27] iti |

gopānāṁ nārībhir ity eva vākyasyāvaśyaṁ nirvacanīyatvāt | tṛtīya-skandhe śukadeva-vacane devahūtir nṛpa-vadhūr itivat iti vyācakṣānena tena svenaiva kṛṣṇa-vadhva iti sva-pramāṇitaṁ pratyākhyātam | punar gopa-nārībhir aniśam ity atra teṣāṁ patnībhir iti dṛṣṭaṁ vidhāya aniśa-krīḍā-dāmpatya-hetutvena gamyamānatayoktā | anayā tu na tv anyat pramāṇam astīti jñāpitaṁ evaṁ ca dyuta-krīḍā bhagavatā kṛtā gopa-gaṇaiḥ saha | paṇāvahāsa-rūpeṇa jitā gopyo dhanāni ca | gopair ānīya tatraiva kṛṣṇāya viniveditā ity ādi vārāhīya-padyaṁ campū-sthaṁ, gopānāṁ bhāryātvenāsukhatvāpattau ca pramāṇatāyāṁ niṣpaṇṇam |

nanu bhavad-abhimate dāmpatye sādhakatāyām iti yataḥ paṇa-hetuko yo’vagato hāsas tena rūpeṇa jitānāṁ na tu vaireṇa, glaha-jitānām anyadīyānāṁ patnīnāṁ vivāha-jetṛbhiḥ kutrāpi kenāpy adṛṣṭāśrutatvāt | ced evam abhaviṣyat tadā te gopādayaḥ sarve eva tadīyā karma-karā abhaviṣyan prakṛte na tatheti vicāryam |

na ca dāmpatye prakaṭe bahu vāryate ity ādi bharatānusṛta-nivāraṇābhāvād rasa-niṣpattiś ca na syāt ity ādinā kintu bahu-patnīkatve mātrādibhir mithas tābhir api satata-saṅgasyānabhīṣṭatvāt svata eva nivāraṇaṁ pracchanna-kāmuktvaṁ ca syād ity antena bharata-matānusāriṇāṁ prācāṁ vācam avadhīritam udīritā caiṣaiva nivāraṇā | tatra mātrādibhiḥ preyasībhiś ca kartrībhir ity ekādhikaraṇaka-nivāraṇaṁ nyāya-prāptam eka-vāsanākaṁ syān na veti ta eva praṣṭavyāḥ |

nanu, ayuktaṁ kathaṁ kathaṁ prāyaḥ stutyaṁ mātrādibhir ity ādi-grahaṇāt pitrāpitṛvyais tat-patnībhir mātṛ-svasrādibhiś ca kārśyādyāṁśakayā vātsalyena sapatnībhis tu sāpatnyeneti vivecanīyam | satyam evam api mātara-pitarābhir vātsalya-rasa-nimagnair atra nivāraṇe yādṛśo rasasya paritoṣaḥ sa tu bhakti-rasāmṛta-sindhu-vedibhī rasikair eva vivecanīyaḥ | atha ca śrī-kṛṣṇasya lajjālutayā nivṛtti-paratvaṁ mātrādīnāṁ tan-nivāraṇa-rasatvaṁ ca tad anyaiḥ kaiścid api kutrāpi śrī-bhāgavate bhakti-śāstrādiṣu ca nādyāpy upalabdham ity alam anulāpena |

nanu, sa vo hi svāmī bhavati iti gopāla-tāpanyāṁ, ārya-putro’dhunās te iti daśama-skandhe, gopīnāṁ patir eva vā iti bṛhad-gautamīye ceti pramāṇāni santy eva | tat katham na santīty ucyate ? satyaṁ gopāla-tāpanyāṁ uttarārdhe ekadhā vraja-striya ity ārabhyopakramopasaṁhārābhyāṁ pracchanna-kāmatāyā eva niścayāt svāmī bhavatīty asya upabhoktṛtva-lakṣaṇa aiśvaryavattve eva saṅgacchate | kṛṣṇa eva yuṣmākaṁ rūpa-yauvanādīnām upabhoktṛtve svāmī, na tu voḍhāra ity eva muner āśayāt | na ca dantavakra-vadhānantaraṁ kutracid varṇita-vivāha-param idam iti vācyam | muninā luṭ vihāya vartamāna-prayuktatvāt | na vā nitya-dāmpatyaṁ manasi vidhāya tathoktam ity api vaktavyam, dāmpatye pramāṇābhāvāt | pūrva-yukty-uktibhyaś ca tair eva paroḍhaupapatyayor eva nitye’vatāre ca niścitatvāt |

ārya-putra ity atrāpi vraja-rājasya āryatve sāralyenaivāsmākī vipattir iti sāralya-vācitve eva tathoktiḥ saṅgatā bhavati | na ca bhāvi dāmpatya-sūcakam etad iti vaktuṁ śakyam | sva-kṛta iha visṛṣṭāḥ paty-patyānya-lokā ity ādinā tat-prakaraṇe sukhayaiva spaṣṭīkṛtatvāt bhāvini pramānāntābhāvāt ca |

gopīnāṁ patir eva vā ity asyāpy arthaḥ | patitve upapatitve ca vācye pati-śabdasya prayuktatve eva saṅghaṭate | deveṣūpadeveṣu pūjyeyur devāḥ pūjyā itivat | anyathā gopī ity asya ḍāp-puṁ-yogād ākhyāyām iti pāṇini-smaraṇāt puṁyogād eva pratyayo jāto’sti | tathā sati viruddha-mat-kṛd-doṣo durnivāra eva syāt | sa tu jugupsā-paryavasāyī | na ca jātau ḍāpa iti vācyaṁ jātir iti siddhe etat-sūtrasya viśeṣatve paryavasānāt govinda-vṛndāvana-nāmni bṛhad-gautamīye śrī-kṛṣṇena śrī-mukhenaiva atra yā gopa-patnyaś ca ity ādinā tāsāṁ gopānām patnītvena suniścitatvāt | tad-ājñā-helanān niraya-pāta-bhīteś ca sarvathānyathā vaktum anarhatvāt | viśeṣataḥ siddhānta-kaumudī-bhāṣā-vṛttiḥ saṅkṣipta-sāra-mugdha-bodhādi-puṁyogād ity asyodāharaṇatvena gopī-padasyaiva gṛhītatvāc ca evaṁ gautamīye gopāla-stava-rāje gopa-nārībhir āvṛtam ity atra kvacid gopāṅganā-vastra-hāriṇām ity ādy anyatra ca patnītve evoktatvāc ca tasmāt parama-dhīreṣu tādṛśeṣu ajñair eva svakīyāpakṣapātīti doṣa āsajjate | bhakti-sandarbhe rāgānugā-prakaraṇe bhagavat-sandarbhe śrī-kṛṣṇa-sandarbhe gopāla-campū-madhye ca parakīyātvam eva prakaṭāprakaṭayor api muhur muhus tair eva suniścitatvāt | dantavakra-vadhānantara-prasaṅge śrī-daśama-ṭippaṇyām prakaṭāprakaṭayor aikyenaiva suprathitatvāc ca | ata eva ujjvala-nīlamaṇi-ṭīkāyāṁ laghutvam atra yat proktam ity atra yat svecchā-parecchā-likhanayoḥ pūrvāpara-sambandhatvāsambandhatveṣv āśayaḥ prakaṭīkṛtaḥ so’py upalakṣaṇatve sarveṣv eva grantheṣu boddhavyaḥ | ataḥ pūrvāpara-sambandhāni vyākhyānāni tadīya-svecchā-kṛtāni anyāni tu parecchā-kṛtānīty avadheyam | asmābhis tūbhayathā nirdoṣatve eva prācīna-sammatatve ca gṛhītavyānīty apy avadheyam iti | tatra kārikā pūrvaṁ likhitaiva śrī-gopāla-campūm anu ca granthānte kārikā, yathā—

prāyaḥ sarvā harer līlāḥ kramaśaḥ sūcitā mayā |

yathā svaṁ labdha-rucibhir āsvādyantāṁ mahātmabhiḥ ||

ujjvala-vyākhyānāni, yatha rāgeṇaivārpitātmāna ity atra anyatra--antaraṅgeṇa rāgeṇaivārpitātmāno, na tu bahiraṅgeṇa vivāha-prakriyātmakena dharmeṇa | tad evaṁ mithunī-bhāve tāsāṁ ratim uktvā śrī-kṛṣṇasyāpy āha—dharmeṇa vivāhātmakenaivāsvīkṛtā tu svīkṛta ity artha[[32]](#footnote-33) iti |

rati-prakaraṇe—

sādhāraṇī nigaditā samañjasāsau samarthā ca |

kubjādiṣu mahiṣīṣu ca gokula-devīṣṇḍ ca kramataḥ || [u.nī. 14.43] ity atra |

tathā hi—samarthā khalu saiva syāt yā loka-dharmaṁ cātikramya parama-kāṣṭhām āpannā puṣṭim āpnoti | tad uktaṁ parakīyā-lakṣaṇe--rāgeṇaivārpitātmāno loka-yugmānapekṣiṇā [u.nī. 3.17] iti | vakṣyate ca--iyam eva ratiḥ prauḍhā mahābhāva-daśāṁ vrajet [u.nī. 14.58] iti | atha yānyā ratiḥ samañjasākhyā sā khalu loka-dharmāpekṣayā tathocyate ca | ata eva nātisamarthā | tata eva ca nivāraṇādinā[[33]](#footnote-34) bhāvāntimāṁ sīmāṁ na prapadyata iti bhāvaḥ |

samañjasā-lakṣaṇe—

patnī-bhāvābhimānātmā guṇādi-śravaṇādijā |

kvacid bhedita-sambhoga-tṛṣṇā sāndrā samañjasā || [u.nī. 14.48]

patnī-bhāveti loka-dharmāpekṣitā darśitā | patnī-bhāvābhimāna evātmaivatmā yasyā iti tad-abhimānasya tiraskāre samarthāyā iva sthity-abhāvaś ca vyakta ity ādi | guṇādi-śravaṇādijeti tat-prādurbhūtety evārthaḥ | na tūtpadyamāneti janī prādurbhāve iti dhātu-pāṭhāt |

mahā-bhāvatvaṁ—

anurāgaḥ sva-saṁvedya-daśāṁ prāpya prakāśitaḥ |

yāvad-āśraya-vṛttiś ced bhāva ity abhidhīyate || [u.nī. 14.154]

etad-vyākhyāyām—ayaṁ bhāvaḥ—rāgaḥ khalu

duḥkham apy adhikaṁ citte sukhatvenaiva rajyate |

yatas tu praṇayotkarṣāt sa rāga iti kīrtyate || [u.nī. 14.126]

ity ukta-lakṣaṇaḥ | duḥkhasya ca parākāṣṭhā kula-vadhūnāṁ svayam api parama-sumaryādādīnāṁ svajanārya-pathābhyāṁ bhraṁśa eva nāgnyādi na ca maraṇaṁ tataś ca tat-tat-kāritayā pratīto’pi śrī-kṛṣṇa-sambandhaḥ sukhāya kalpate cet tarhy eva rāgasya parameyattātataś ca tām āśrityaiva pravṛtto’nurāgo bhāvāya kalpate | sā cārambhata eva vraja-devīṣv eva dṛśyate | paṭṭa-mahiṣīṣu tu sambhāvayitum api na śakyate | ārambhata eva iti vyañjayituṁ nava-rāga-hiṅgula-bharair [u.nī. 15.155] ity atra nava-śabdo dāsyate | tad evam eva tā evoddiśyoddhavaḥ sa-camatkāram āha—yā dustyajam ārya-pathaṁ svajanaṁ ca hitvā iti | īdṛśoktyā ca yadyapi tāsāṁ tyāgo na sambhavati tathāpi kṛta iti kulāṅganātvaṁ parama-maryādātvaṁ ca darśitam |

tasmāt samarthākhyaiva ratir anurāga-daśām ārūḍhā satī mahā-bhāva-daśām āpnoīty etāni | anena mahā-bhāva-svarūpeyam iti grantha-kṛtā hārdam eva sva-hārdaṁ vidhāya vyākhyānaṁ jñāpitam | śrī-rādhikātra rasa ālambana-rūpā sā ced īdṛśatvena niścityopāsyā syāt tarhy eva rasaḥ sālambaḥ | no ced ālambana-vairūpyād vairasyād anyeṣāṁ mūlotkhāta eva |

kiṁ ca gopāḷa-campū-madhye ca sarvatraiva parakīyātvasyaiva varṇanaṁ viśeṣataḥ ṣaḍviṁśatitame pūraṇe rāsam ārabhya triṁśat-pūraṇa-paryantam aśeṣatayā tasyaiva śrī-bhāgavata-rītyā vistāratas tad evāstīti | viśeṣataḥ samṛddhimat-praghaṭṭake sapta-patrī-lipeḥ śeṣe tu atīva suvyaktatayā sarvopamardakaḥ samagra-granthasya nirgalitārthaḥ svāśaya-sāraḥ siddha-lekhaḥ kṛto’sti | yathā—parama-rasa-paripākas tu krama-līlāyām eva kramate | śrī-bhāgavatādi-prakāśaka-prācīna-bhaktānāṁ vidagdha-mādhavādi-prakāśaka-tādṛśa-grantha-kṛtāṁ cātraivāveśa-darśanāt | atraiva granthe asyā eva nirvāhaṇād iti | tasmāt ye rāgānugīyānugāmino bubhūṣanti tair antaraṅga-vyākhyānugatair bhavitavyam | taiḥ sahaivālāpaḥ samucito no ced anyair alaṁ saṁlāpena | mādhava-mahotsava-nāma-sva-kṛta-granthe, dāna-keli-kaumudy-anusāriṇi upakramopasaṁhāra-parakīyātvenaiva sarvaṁ varṇitam | dig-darśanaṁ, yathā—

kābhiścit paṭu jaṭilāṁ vikṛṣyamāṇāṁ

nardatīṁ dadhi-ghṛta-kardameṣu rādhā |

śvaśrūṁ sā mahasi niśāmya namra-vaktrā

smeratvaṁ jana-hasa-bimbam āśu dadhre || [mā.ma. 4.83]

ity ādyā bahava eva | tasmāt sarvathā teṣām āśaya eṣa eva jñātavyo nānyaḥ kadācid apīty alaṁ vistareṇeti dik | grantha-saṅkhyā 700 || śrīr astu ||

|| samāpto’yaṁ granthaḥ ||

1. KṛṣṇaS reads: nanv adhunaivāgatya muhur māṁ sākṣād evānubhavatha, tatrāha—gehaṁ juṣāṁ para-gṛhiṇīnām asvādhīnānām ity arthaḥ. [↑](#footnote-ref-2)
2. Our edition is para. 168. [↑](#footnote-ref-3)
3. HDS has only yathāhaṅkāro. [↑](#footnote-ref-4)
4. From prakaṭa to bhūteṣū is not found in HDS, seemingly a copyist error. [↑](#footnote-ref-5)
5. Text missing here: ahantāspadam ātmā cāprakaṭa-līlābhimāny ahantāspadenātmanā (KṛṣṇaS) [↑](#footnote-ref-6)
6. KṛṣṇaS has prakaṭam atra dṛśyamāne'pi [↑](#footnote-ref-7)
7. ābhātaṁ [↑](#footnote-ref-8)
8. This section appears to be a continuation of the quote, but is not found in the Jīva Gosvāmin commentary at UN 1.21. [↑](#footnote-ref-9)
9. From here Jīva’s commentary is taken up again, with slight variation: tasmiṁs tu na laghutvam yuktam kintu mahattvam evety aha na kṛṣṇa iti [↑](#footnote-ref-10)
10. The following text from *Bhakti-sandarbha* has been skipped—sahoṣyatām iha preṣṭha dināni katicin mayā ramasva [bhā.pu. 10.48.8] ity ādi-lakṣaṇaṁ saubhāgyam ayācata iti | ataḥ—

    kim anena kṛtaṁ puṇyam avadhūtena bhikṣuṇā |

    śriyā hīnena loke’smin garhitenādhamena ca || [bhā.pu. 10.80.25]

    iti śrīdāma-vipram uddiśya purajana-vacanavad eva tathoktiḥ | nanu kāmukī sā kim iti ślāghyate | tatrāha durārādhyam iti | yo mano-grāhyaṁ prākṛtam eva viṣayaṁ vṛṇīte kāmayata asāv eva kumanīṣī | sā tu bhagavantakeva kāmayata iti parama-sumanīṣiṇy eveti bhāvaḥ | [↑](#footnote-ref-11)
11. The following text from *Bhakti-sandarbha* has been dropped: tādṛśa-līlāyāḥ śrī-vaikuṇṭhādiṣu nitya-siddhatvena svatantra-līlā-vinodasya tasyābhiruci-tattvenaivāvagamyate | tathā tat-preyasī-janānām api tat-svarūpa-śakti-vigrahatvena param-śuddha-rūpatvāt tato nyānatābhāvāc ca tad-adhara-pānādikam api nānurūpaṁ pūrva-yuktyā tad-abhirucitam eva ca | [↑](#footnote-ref-12)
12. The following segment is skipped: śrī-śuka-vacanena ca--

    na pāraye’haṁ niravadya-saṁyujāṁ sva-sādhu-kṛtyaṁ vibudhāyuṣāpi vaḥ [bhā.pu. 10.32.22]

    ity atra niravadya-saṁyujām ity anena svayaṁ śrī-bhagavatā ca | tādṛśānām anyeṣām api tad-bhāvo dṛśyate | [↑](#footnote-ref-13)
13. The following is missing here, perhaps scribal error: kāma-devodbhāvitaḥ prākṛtaḥ kāmo’sau [↑](#footnote-ref-14)
14. From param to lipsā, BhaktS reads parama-bhaktānām api ca tac-chlāghā. [↑](#footnote-ref-15)
15. BhaktiS -- tad-rūpeṇaiva. [↑](#footnote-ref-16)
16. BhaktiS 320 concludes: tathā smaraṇa-para-yugma-dvaye’smin sva-sva-yugme prathamasya mukhyatvaṁ dvitīyasya gauṇatvaṁ darśitam | ubhayatrāpy api-śabda-sāhityenottaratra pāṭhād ekārthatā-prāpteḥ | ataḥ striya iti nityāḥ śrī-gopikā eva tā jñeyāḥ | tathaiva śrutibhir iti śrī-kṛṣṇa-nitya-dhāmni tā dṛṣṭā iti bṛhad-vāmana eva prasiddham | tad evaṁ sādhu vyākhyātam kāmād dveṣāt ity ādau tad-aghaṁ hitvā ity atra teṣu madhye dveṣa-bhayayor yad-agham ity ādi | [↑](#footnote-ref-17)
17. At u.nī. 3.33. [↑](#footnote-ref-18)
18. The HDS edition repeats jāra-buddhyāpīti. [↑](#footnote-ref-19)
19. From param to lipsā, BhaktS reads parama-bhaktānām api ca tac-chlāghā. [↑](#footnote-ref-20)
20. Jīva reads kanyāḥ wherever this verse appears. [↑](#footnote-ref-21)
21. aprakaṭaṁ (from kṛ.sa. 171) is missing after this. [↑](#footnote-ref-22)
22. krīḍā-śālitvena svīkṛtatvāt tac-chakti-rūpāṇāṁ tāsāṁ saṅgame vastuta [↑](#footnote-ref-23)
23. loka-mātra-prasiddhānāṁ [↑](#footnote-ref-24)
24. Original has patīnāṁ after tāsām. [↑](#footnote-ref-25)
25. Original has kiṁ bahunā after tatīnām. [↑](#footnote-ref-26)
26. vraja-jīvānāṁ [↑](#footnote-ref-27)
27. upacitatācita- [↑](#footnote-ref-28)
28. tad-āsaktaḥ [↑](#footnote-ref-29)
29. iti caturveda-śikhādyā śrutiś ca  [↑](#footnote-ref-30)
30. trikāṇḍa-śeṣe [↑](#footnote-ref-31)
31. The current Vidagdha-mādhava edition reads as follows : bhaavadi, jasoā dhattīe muhurāe appaṇo ṇattiṇī rāhiā goula-majjhe āṇia jaḍilā-puttassa ahimaṇṇuṇo hatthe ubbāhidā tti, tādisaṁ jebba asamañjasaṁ āpaḍidam | jaṁ kaṇhādo aṇṇena puriseṇa tādisīṇaṁ kara-pphaṁsaṇaṁ tado kadhaṁ tumaṁ tumaṁ ṇiccindā bia dīsasi ? [bhagavati | yaśodā-dhātryā mukharayā ātmano naptrī rādhā gokula-madhye ānīya jaṭilā-putrasya abhimanyor haste udvāhitāsti | tādṛśam evāsamañjasaṁ āpatitaṁ yasmāt kṛṣṇād anyena puruṣeṇa tādṛśīnāṁ kara-sparśanaṁ tadā kathaṁ tvaṁ niśintā iva dṛśyase ?] [↑](#footnote-ref-32)
32. This is under u.nī. 3.13 in the Nirnaya Sagar edition. [↑](#footnote-ref-33)
33. Not in u.nī. [↑](#footnote-ref-34)